Mohammad Nazri terima anugerah tokoh akademik sebelum bersara
Oleh EDDY AQMAL MOHAMED HAMIDI

9 Disember 2022, 11:19 pm
PUTRAJAYA – Profesor di Fakulti Kejuruteraan Mekanikal Universiti Teknologi Malaysia, Prof. Dr. Mohammad Nazri Mohd. Jaafar dinobatkan sebagai penerima Anugerah Tokoh Akademik Bahasa Melayu (ATABM) pada Sambutan Dekad Bahasa Kebangsaan anjuran Kementerian Pendidikan Tinggi (KPT) Tahun 2022 di sini, hari ini.
Pemilihan Mohammad Nazri sebagai penerima ATABM 2022 adalah susulan daripada pelbagai sumbangan dan kesungguhan yang ditunjukkan beliau dalam usaha memartabatkan bahasa Melayu sepanjang karier beliau sebagai pensyarah.
“Saya amat terharu dan menghargai anugerah ini kerana saya berkhidmat selamat 36 tahun selama ini sebagai pensyarah tanpa mengharapkan sebarang balasan atau pengiktirafan, namun ketika saya hampir bersara terima anugerah pula.
“Saya akan berpencen pada Mei tahun hadapan jadi penganugerahan ini boleh disifatkan sebagai perkara terindah yang berlaku kepada saya sebelum saya bersara dan syukur ke hadrat Ilahi di atas anugerah ini,” katanya ketika ditemui di sini hari ini.
Mohammad Nazri berjaya mengangkat kedudukan dan martabat bahasa Melayu dalam bidang Aeraunatik yang lazimnya bersumberkan bahasa Inggeris melalui karya-karya terjemahan beliau sejak hampir tiga dekad lalu yang menjadi rujukan para siswa.
Beliau juga menghasilkan penerbitan yang berkualiti dan berimpak dalam bentuk buku, karya terjemahan dan makalah jurnal dalam bahasa Melayu.

Selain Mohammad Nazri, dua lagi individu turut dinobatkan masing-masing sebagai penerima Anugerah Tokoh Harapan Akademik Bahasa Melayu dan Anugerah Tokoh Bahasa Melayu Sektor Teknikal.
Timbalan Pengarah (Akademik) Politeknik Ungku Omar, Perak, Dr. Izwah Ismail dinobatkan sebagai penerima Anugerah Tokoh Bahasa Melayu Sektor Teknikal manakala Prof. Madya Fakulti Sains Sosial dan Kemanusiaan Universiti Teknologi Malaysia pula dinobatkan penerima Anugerah Tokoh Harapan Akademik Bahasa Melayu.
Sementara itu, Ketua Setiausaha KPT, Datuk Seri Abdul Razak Jaafar berkata, sambutan Dekad Bahasa Kebangsaan merupakan antara program tahunan kerajaan yang bertujuan meningkatkan kesedaran dan kecintaan terhadap bahasa kebangsaan.
Ujar beliau, Dekad Bahasa Kebangsaan adalah pelan komprehensif menjadikan bahasa Melayu sebagai bahasa utama dan selain memastikan kedudukan bahasa Melayu di samping meletakkan nilai ‘ilmu’ dalam bahasa tersebut.
“Matlamatnya adalah untuk mengiktiraf ahli akademik di IPT yang telah memperlihatkan dampak penggunaan bahasa Melayu sebagai bahasa ilmu di samping menjadi daya tarikan kepada ahli akademik untuk menghasilkan lebih banyak penulisan dan penerbitan dalam bahasa Melayu,” katanya.
Menurut Abdul Razak, terdapat persaingan sengit dalam proses penganugerahan ATABM 2022 apabila lebih daripada dua puluh permohonan telah diterima bagi ketiga-tiga anugerah yang dipertandingkan. – KOSMO! ONLINE


6 Timbalan Menteri daripada DAP, BN dan GPS
Oleh HARRITH HISHAM

9 Disember 2022, 10:08 pm
PETALING JAYA – DAP, Barisan Nasional (BN) dan Gabungan Parti Sarawak (GPS) terus menguasai barisan kabinet bagi jawatan Timbalan Menteri yang diumumkan Perdana Menteri, Datuk Seri Anwar Ibrahim, hari ini.
Berdasarkan senarai penuh, ketiga-tiga parti masing-masing mengisi sebanyak enam jawatan Timbalan Menteri menjadikan jumlah sebanyak 18 Ahli Parlimen dilantik.
Baki jawatan tersebut seterusnya diisi oleh Parti Keadilan Rakyat (PKR) dengan lima Timbalan Menteri manakala Parti Gabungan Rakyat Sabah dan Amanah masing-masing mengisi jawatan dua Timbalan Menteri.
Terdahulu, Anwar mengumumkan sebanyak 27 Timbalan Menteri yang akan megangkat sumpah jawatan di Istana Negara, esok. – KOSMO! ONLINE


Malaysia tampil bertenaga, benam Kemboja 4-0
Oleh MUHAMAD ARDIE PUTRA SUHAIMI

9 Disember 2022, 10:57 pm
KUALA LUMPUR – Skuad Harimau Malaya mendapat suntikan semangat sebelum mengharungi Piala AFF 2022 selepas merekodkan kemenangan bergaya 4-0 ke atas Kemboja pada aksi persahabatan antarabangsa sebentar tadi.
Pada aksi di Stadium Nasional Bukit Jalil itu, skuad kendalian Kim Pan-gon membariskan kesebelasan ‘berwajah baharu’ dengan pemain seperti David Rowley, Lee Tuck, Stuart Wilkin membuat penampilan sulung diketuai oleh kapten, Faisal Halim.
Pasukan kebangsaan yang menduduki ranking ke-146 dunia tidak menunggu lama untuk hasil ledakan cantik yang dilakukan oleh Faisal daripada luar kotak penalti seawal minit ke-11.
Jaringan tersebut menaikkan motivasi pasukan untuk teruskan momentum apabila menguasai sebahagian besar perlawanan dengan Kemboja dilihat agak bergelut untuk melakukan sebarang ancaman bahaya.
Gol kedua Malaysia hadir menerusi gerakan menarik yang dilakukan selepas Faisal bijak menghantar bola kepada Lee Tuck untuk meledak gol pada minit-38.
Faisal yang beraksi dengan kelab Terengganu FC (TFC) tahun ini terus mempamerkan kelas tersendiri apabila meledak gol kedua peribadinya pada masa kecederaan babak pertama untuk memastikan pasukan meraih keputusan selesa 3-0.

Bersambung pada separuh masa kedua, Pan-gon membuat rombakan dengan memasukkan pemain-pemain seperti Safawi Rasid, Nor Hakim Hassan, Aliff Izwan Yuslan dan Sergio Aguero.
Pasukan negara hampir menambah jaringan tetapi beberapa peluang keemasan yang diraih oleh Safawi tidak berjaya menepati sasaran.
Peluang terbaik Harimau Malaya hadir pada minit ke-81 tetapi rembatan yang dilakukan oleh Rowley diluar kotak penalti berjaya ditepis penjaga gol Kemboja, Hul Kimhuy.
Gol keempat Malaysia akhirnya hadir menerusi jaringan yang dilakukan oleh Wilkin pada minit ke-86 dengan keputusan 4-0 kekal sehingga tamat perlawanan.
Skuad negara akan mengharungi aksi persahabatan seterusnya menentang Maldives di Stadium Kuala Lumpur, Cheras pada Rabu depan sebelum mengharungi kempen Piala AFF 2022 bermula 20 Disember nanti. – KOSMO! ONLINE


Pertukaran Ketua Setiausaha Perbendaharaan perubahan biasa – Anwar
Oleh EDDY AQMAL MOHAMED HAMIDI

9 Disember 2022, 9:44 pm
PUTRAJAYA – Perdana Menteri, Datuk Seri Anwar Ibrahim memaklumkan bahawa pertukaran membabitkan Ketua Setiausaha Perbendaharaan (KSP) adalah perkara yang biasa.
Anwar berkata, perubahan tersebut tidak membabitkan soal serta khabar angin yang dilaporkan media mengenai kedudukan KSP, Datuk Seri Asri Hamidin @ Hamidon sejak beberapa hari lalu.
“Ini hanya pertukaran biasa yang juga membabitkan sama ada kenaikan pangkat atau perubahan jabatan dan urusan.
“Wewenang (hak dan kuasa) perbincangan ini diputuskan oleh penjawat awam yang diketuai oleh Ketua Setiausaha Negara, Tan Sri Mohd. Zuki Ali,” katanya pada sidang akhbar selepas mengumumkan senarai 27 Timbalan Menteri di 26 kementerian dalam Kabinet Kerajaan Perpaduan.
Terdahulu, media sebelum ini melaporkan tentang teka teki kedudukan Asri apabila kelibatnya tidak kelihatan ketika majlis sambutan hari pertama Anwar yang juga Menteri Kewangan di Kementerian Kewangan, Selasa lalu.
Malah, ketika sidang akhbar selepas program taklimat dengan Perdana Menteri yang dihadiri pegawai kanan Kementerian Kewangan, Anwar turut menyebut perbincangan mengenai kedudukan penasihat khas kewangan negara dengan KSP baharu namun beliau tidak menyatakan siapa KSP baharu itu.

Dalam pada itu, Anwar ketika ditanya mengenai kedudukan pegawai tertinggi di beberapa kementerian termasuk Ketua Setiausaha yang kini digabungkan menjadi satu, Anwar berkata, ia adalah urusan pentadbiran yang juga dikendalikan oleh Mohd. Zuki.
“Urusan pentadbiran KSN akan kendalikan dan uruskan dengan sewajarnya,” ujar beliau. – KOSMO! ONLINE


KKDW akronim kementerian diterajui Ahmad Zahid
Oleh MOHD RASDAN AHMAD

9 Disember 2022, 9:52 pm
PETALING JAYA – Nama Kementerian Pembangunan Luar Bandar (KPLB) sebelum ini telah dipinda kepada Kementerian Kemajuan Desa dan Wilayah dengan akronim KKDW, kata Timbalan Perdana Menteri Datuk Seri Ahmad Zahid Hamidi.
Beliau yang juga Menteri bagi kementerian tersebut berkata, nama kementerian tersebut dalam Bahasa Inggeris pula adalah Ministry of Rural and Regional Development.
“Bagaimanapun, visi, misi dan fungsi kementerian masih kekal, iaitu melahirkan masyarakat desa yang sejahtera dalam pelbagai aspek kehidupan bukan sahaja infrastruktur malah sosial, ekonomi, budaya dan persekitaran,” katanya dalam kenyataan hari ini.
Ahmad Zahid berkata KKDW komited bersama Kerajaan Perpaduan dalam meneruskan dan merealisasikan agenda serta program teras di bawah kementerian itu.
“Bagi memastikan masyarakat desa terus menerima manfaat yang disediakan bagi mengubah taraf sosio-ekonomi seterusnya menyumbang kepada kemajuan negara,” jelas beliau. – KOSMO! ONLINE.


Tun Mahathir pamer kereta elektrik Polester 2
Oleh MOHD RASDAN AHMAD

9 Disember 2022, 11:08 pm
PETALING JAYA – Bekas Perdana Menteri, Tun Dr. Mahathir Mohamad menerusi satu hantaran Facebooknya memaklumkan, DRB-Hicom telah memperkenalkan sebuah kereta elektrik (EV), Polestar 2 kepada beliau.
Menurut bekas Pengerusi Proton itu, Polestar 2 merupakan salah satu model keluaran anak syarikat Geely, yang merupakan rakan strategik Proton.
Tun Dr. Mahathir berkata, beliau difahamkan kereta tersebut mampu mencapai jarak tempuh sehingga 400 kilometer dengan hanya sekali cas penuh.
Masa mengecas baterinya pula adalah kurang dari dua jam untuk mendapatkan 100 peratus bekalan penuh. Sekiranya mengecas di rumah, ia mengambil masa lebih dari tujuh jam.
“Tetapi, pada ketika ini sudah terdapat lebih 1,000 stesen pengecasan EV di seluruh negara. Jadi, tidak timbul masalah untuk mengecas kenderaan EV di mana sahaja.
“Kebanyakan negara kerajaan memberi insentif kepada pembeli kereta elektrik. Saya mendapati pada masa hadapan kenderaan sebegini menjadi pilihan kerana mengurangkan pencemaran.

“Namun harus kita ingat, meskipun kereta ini tidak mencemarkan udara, bekalan elektrik yang datang dari stesen janakuasa juga mencemarkan udara,” jelas beliau hari ini.
Tambah Tun Mahathir lagi, kereta elektrik masih lagi belum sampai ke tahap bebas pencemaran udara. Akhirnya, mungkin negara terpaksa menggunakan kereta hidrogen, itupun terdapat juga masalah lain yang perlu diuji dan diselesaikan.
Kata beliau lagi, untuk membersihkan iklim dalam bandar, kereta elektrik masih menjadi pilihan. Pada pandangan beliau dari segi reka bentuk, kereta ini amat canggih.
“Kereta ini tidak mempunyai ruang enjin yang besar, sebaliknya ia telah dijadikan sebagai ruang penyimpanan barang.
“Ciri-ciri reka bentuk dalaman juga kemas dan futuristik, di mana segala kawalan dan tetapan boleh dibuat dengan sentuhan di paparan skrin berbentuk ‘tablet’. Sudah tidak ada lagi suis atau tombol di papan pemuka seperti kereta biasa,” kata Tun Dr. Mahathir.
Tun Dr. Mahathir berharap agar pihak Proton dapat memajukan projek sebegini supaya satu masa nanti pengeluar ketera nasional itu juga mampu menghasilkan kereta elektriknya sendiri. – KOSMO! ONLINE.


Anwar umum 27 Timbalan Menteri sertai Kerajaan Perpaduan
Oleh EDDY AQMAL MOHAMED HAMIDI

9 Disember 2022, 9:46 pm
PUTRAJAYA – Seramai 27 Timbalan Menteri diumumkan akan menyertai Kerajaan Perpaduan di bawah kepimpinan Perdana Menteri, Datuk Seri Anwar Ibrahim hari ini
Anwar berkata, kesemua Timbalan Menteri tersebut telah mendapat perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan akan mengangkat sumpah di Istana Negara pada pukul 3 petang esok.
“Setelah berbincang dengan ketua-ketua serta perwakilan semua parti, saya telah persembahkan senarai Timbalan Menteri kepada Yang Dipertuan Agong dan telah mendapat perkenan baginda.
“Senarai didahului dengan Datuk Seri Ahmad Maslan sebagai Timbalan Menteri Kewangan, Sim Chee Keong (Timbalan Menteri Kewangan), Datuk Rubiah Wang (Timbalan Menteri Kemajuan Desa dan Wilayah) dan Datuk Siti Aminah Aching (Timbalan Menteri Kemajuan Desa dan Komoditi),” katanya.
Beliau berkata demikan ketika bercakap pada sidang akhbar khas pengumuman Timbalan Menteri di Pejabat Perdana Menteri di sini hari ini.
Menurut beliau, turut dilantik sebagai Timbalan Menteri adalah Datuk Hasbi Habibollah sebagai Timbalan Menteri Pengangkutan, Chan Foong Hin (Timbalan Menteri Pertanian dan Keterjaminan Makanan) dan Datuk Hanifah Hajar Taib (Timbalan Menteri Ekonomi).

“Akmal Nasrullah Mohd. Nasir dilantik Timbalan Menteri Pembangunan Kerajaan Tempatan, Adly Zahari (Timbalan Menteri Pertahanan), Datuk Seri Abdul Rahman Mohamad (Timbalan Menteri Kerja Raya) dan Datuk Seri Dr. Shamsul Anuar Nasarah (Timbalan Menteri Dalam Negeri).
“Liew Chin Tong dilantik Timbalan Menteri Perdagangan Antarabangsa dan Industri, Mohammad Yusof Apdal (Timbalan Menteri Pengajian Tinggi), Datuk Arthur Joseph Kurup (Timbalan Menteri Sains, Teknologi dan Inovasi),” katanya.
Tambah Anwar, Aiman Athirah Sabu dilantik Timbalan Menteri Pembangunan Wanita Keluarga dan Masyarakat, Fuziah Salleh (Timbalan Menteri Perdagangan Dalam Negeri dan Kos Sara Hidup), Ramkarpal Singh (Timbalan Menteri di Jabatan Perdana Menteri (Undang-undang dan Reformasi Institusi).
“Datuk Seri Huang Tiong Sii dilantik menjadi Timbalan Menteri Sumber Asli, Alam Sekitar dan Perubahan Iklim), Saraswathy Kandasami (Timbalan Menteri Pembangunan Usahawan dan Koperasi) dan Datuk Mohamad Alamin (Timbalan Menteri Luar Negeri).
“Khairul Firdaus Akhbar Khan (TImbalan Menteri Pelancongan, Seni dan Budaya), Teo Nie Ching (Timbalan Menteri Komunikasi dan Digital), Lim Hui Ying (Timbalan Menteri Pendidikan) dan Adam Adli Abd. Halim Timbalan Menteir Belia dan Sukan),” katanya.
Anwar berkata, mengakhiri senarai Timbalan Menteri adalah Mustapha @ Mohd. Yunus Sakmud dilantik sebagai Timbalan Menteri Sumber Manusia, Lukanisman Awang Sauni (Timbalan Menteri Kesihatan) dan Datuk Wilson Ugak Kumbong (Timbalan Menteri di Jabatan Perdana Menteri). – KOSMO! ONLINE


Hui Ying ganti Guan Eng dalam Kabinet Perpaduan
Oleh AHMAD SHAHERMAN SHAMSURI

9 Disember 2022, 9:34 pm
PETALING JAYA – Adik kepada bekas Menteri Kewangan, Lim Guan Eng iaitu Lim Hui Ying dilantik sebagai Timbalan Menteri Pendidikan.
Hui Ying akan membantu Menteri Pendidikan, Fadhlina Sidek mengemudi Kementerian Pendidikan.
Perkara tersebut diumumkan Perdana Menteri, Datuk Seri Anwar Ibrahim sebentar tadi.
Pada Pilihan Raya Umum Ke-15 (PRU15), Hui Ying menewaskan dua pencabarnya selepas meraih majoriti 28,754 undi di Parlimen Tanjong. – KOSMO! ONLINE


Warga emas duduk di tangga KLCC diziarah Ebit Lew
Oleh AZMI NORDIN

9 Disember 2022, 11:02 pm
PETALING JAYA – Pendakwah bebas, Ebit Lew tidak melepaskan peluang membantu seorang gelandangan warga emas yang tular hidupnya sebatang kara di sekitar kawasan Kuala Lumpur City Centre (KLCC), baru-baru ini.
Menurut hantarannya di Facebook, usahanya mencari warga emas itu sudah dimulakan sejak pukul 2 pagi tadi selepas tular di TikTok kisah hidupnya.
Katanya, warga emas berusia 74 tahun itu sudah berbulan tidur di jalanan selepas kehilangan isteri serta anaknya.
“Pak cik itu kata sudah penat hidup di jalanan dan sudah tiada sesiapa cuma menumpang simpati orang.
“Saya mengajak pak cik ikut tolong azan dekat surau kami, disitu yang ada tempat tinggal untuk pak cik,” katanya dalam satu hantaran di Facebook.
Meskipun warga emas itu menawarkan diri menjadi pekerjanya, namun Ebit lebih memilih memberikan masa berehat buatnya di bilik baru di surau itu.

Jelas Ebit, dia yang sudah kehilangan orang tuanya tidak sanggup melihat seorang warga emas sejuk, panas, lapar dan sakit di jalanan.
“Insya-Allah pak cik nak apa-apa bagitahu saya terus ya. Nanti nak jalan-jalan mana-mana bagitahu, kami akan bawa.
“Menangis pak cik ucap terima kasih. Terima kasih ya Allah beri peluang kami menemui dan membantu pak cik ni,” katanya.
Baru-baru ini, tular seorang lelaki warga emas terpaksa tidur di tangga sekitar KLCC kerana tidak mempunyai tempat tinggal dan hidup sebatang kara undang sebak orang ramai.
Perkongsian video menerusi akaun TikTok @aisyahramly96 memaparkan seorang lelaki warga emas yang kelihatan sangat daif sedang duduk di atas tangga KLCC.
Menurut Aisyah, warga emas tersebut sudah beberapa bulan tidur di tangga sekitar KLCC kerana tidak mempunyai tempat tinggal dan tidak mempunyai sesiapa untuk bergantung harap. – KOSMO! ONLINE.


Fuziah dan Saraswathy Timbalan Menteri lantikan senator
Oleh MUHAMMAD NAJIEB AHMAD FUAD

9 Disember 2022, 10:04 pm
PETALING JAYA – Fuziah Salleh (Timbalan Menteri Perdangan Dalam Negeri dan Kos Sara Hidup) dan K. Saraswathy (Timbalan Menteri Pembangunan Usahawan Dan Koperasi) antara senator yang dilantik dalam Kerajaan Perpaduan.
Fuziah sebelum ini pernah memegang jawatan Timbalan Menteri di Jabatan Perdana Menteri (Hal Ehwal Agama) tewas di Parlimen Kuantan pada Pilihan Raya Umum ke-15 (PRU15) selain Saraswathy dilantik atas kapasiti Naib Presiden PKR.
Sebentar tadi, Anwar dalam sidang medianya di Putrajaya mengumumkan 27 Timbalan Menteri dilantik di bawah Kerajaan Perpaduan. – KOSMO! ONLINE


Adik Shafie, Yusof Apdal dilantik Timbalan Menteri Pendidikan Tinggi
Oleh HARRITH HISHAM

9 Disember 2022, 8:54 pm
PETALING JAYA – Ahli Parlimen Lahad Datu, Datuk Mohd. Yusof Apdal yang juga adik kepada Presiden Parti Warisan Sabah (Warisan), Datuk Seri Mohd Shafie Apdal dilantik sebagai Timbalan Menteri Pendidikan Tinggi.
Dalam pada itu, Ahli Parlimen Tanjong, Lim Hui Ying dilantik sebagai Timbalan Menteri Pendidikan.
Kedua-dua Pelantikan itu diumumkan oleh Perdana Menteri Datuk Seri Anwar Ibrahim menerusi sidang akhbar di sebentar tadi. – KOSMO! ONLINE


Enam sekeluarga nyaris ditimbus tanah runtuh
Oleh AZMI NORDIN

9 Disember 2022, 8:59 pm
AMPANG – Enam sekeluarga berdepan detik cemas selepas belakang kediaman mereka dihempap tanah runtuh dalam kejadian di Jalan Halaman 6, Taman Halaman, di sini, petang tadi.
Pengarah Jabatan Bomba dan Penyelamat (JBPM) Selangor, Norazam Khamis berkata, sepasukan anggota Balai Bomba Penyelamat (BBP) Ampang digerakkan ke lokasi kejadian sejurus menerima panggilan pukul 6.14 petang.
Katanya, seramai tujuh anggota dan sebuah jentera tiba di lokasi kejadian kira-lima minit kemudian untuk memberi bantuan.
“Setelah pemeriksaan dilakukan, sebuah rumah berpenghuni manakala sebuah lagi tidak,” katanya dalam kenyataan hari ini.
Norazam berkata, ketika kejadian berlaku, terdapat enam penghuni berada di dalam kediaman tersebut namun tidak mengalami sebarang kecederaan.
Jelasnya lagi, anggota bomba membuat pemantauan di lokasi dan menasihatkan penghuni untuk keluar dari rumah buat sementara waktu bagi elak perkara tidak diingini berlaku.-KOSMO! ONLINE.


Muka baharu dominasi Timbalan Menteri Kerajaan Perpaduan
Oleh MUHAMMAD NAJIEB AHMAD FUAD

9 Disember 2022, 9:27 pm
PETALING JAYA – Timbalan Menteri yang di umumkan Perdana Menteri Datuk Seri Anwar Ibrahim hari ini menyaksikan kebanyakan dikalangan mereka adalah muka baharu di bawah pentadbiran Kerjaan Perpaduan.
Ia menyaksikan antaranya Ahli Parlimen Hang Tuah Jaya, Adam Adli Abd Halim dilantik sebagai Timbalan Menteri Belia dan Sukan, Ahli Parlimen Bukit Gelugor, Ramkarpal Singh (Timbalan Menteri Undang-Undang dan Reformasi Institusi) dan Ahli Parlimen Beaufort Siti Aminah Aching (Timbalan Menteri Perladangan dan Komoditi).
Selain itu turut dilantik menjadi Timbalan Menteri, Datuk Hanifah Hajar Taib (Timbalan Menteri Ekonomi); Ahli Parlimen Johor Bahru, Akmal Nasrullah Mohd Nasir (Timbalan Menteri Pembangunan Kerajaan Tempatan); Ahli Parlimen Iskandar Puteri, Liew Ching Tong (Timbalan Menteri Perdagangan Antarabangsa dan Industri).
Sementara itu, turut dilantik Ahli Parlimen Kota Samarahan, Datuk Rubiah Wang (Timbalan Menteri Kemajuan Desa dan Wilayah); Ahli Parlimen Limbang, Datuk Hasbi Habibollah (Timbalan Menteri Pengangkutan).
Sebentar tadi, Anwar dalam sidang medianya di Putrajaya mengumumkan 27 Timbalan Menteri dilantik di bawah Kerajaan Perpaduan. – KOSMO! ONLINE


Senarai penuh Timbalan Menteri Kabinet Kerajaan Perpaduan
Oleh ZULKIFLI MANZOR

9 Disember 2022, 9:05 pm
Berikut adalah senarai penuh nama Timbalan Menteri seperti yang diumumkan Perdana Menteri, Datuk Seri Anwar Ibrahim sebentar tadi.
Timbalan Menteri Kewangan
Datuk Seri Ahmad Maslan
Timbalan Menteri Kewangan
Steven Sim Chee Keong
Timbalan Menteri Kemajuan Desa dan Wilayah
Datuk Rubiah Wang
Timbalan Menteri Perladangan dan Komoditi
Datuk Siti Aminah Aching
Timbalan Menteri Pengangkutan
Datuk Hasbi Habibullah

Timbalan Menteri Pertanian dan Keterjaminan Makanan
Chan Foong Hin
Timbalan Menteri Ekonomi
Datuk Hanifah Hajar Taib
Timbalan Menteri Pembangunan Kerajaan Tempatan
Akmal Nasrullah Mohd Nasir
Timbalan Menteri Pertahanan
Adly Zahari
Timbalan Menteri Kerja Raya
Datuk Seri Abdul Rahman Mohamad
Timbalan Menteri Dalam Negeri
Datuk Seri Dr. Shamsul Anuar Nasarah
Timbalan Menteri Perdagangan Antarabangsa dan Industri
Liew Chin Tong
Timbalan Menteri Pendidikan Tinggi
Mohammad Yusof Apdal
Timbalan Menteri Sains, Teknologi dan Inovasi
Datuk Arthur Joseph Kurup
Timbalan Menteri Wanita, Keluarga dan Masyarakat
Aiman Athirah Sabu
Timbalan Menteri Perdagangan Dalam Negeri dan Kos Sara Hidup
Fuziah Salleh
Timbalan Menteri di Jabatan Perdana Menteri (Undang-undang dan Reformasi Institusi)
Ramkarpal Singh
Timbalan Menteri Sumber Asli, Alam Sekitar dan Perubahan Iklim
Datuk Seri Huang Tiong Sii
Timbalan Menteri Pembangunan Usahawan Dan Koperasi
Saraswathy Kandasamy
Timbalan Menteri Luar Negeri
Datuk Mohamad Alamin
Timbalan Menteri Pelancongan, Seni dan Budaya
Khairul Firdaus Akbar Khan
Timbalan Menteri Komunikasi dan Digital
Teo Nie Ching
Timbalan Menteri Pendidikan
Lim Hui Ying
Timbalan Menteri Belia Dan Sukan
Adam Adli Abd. Halim
Timbalan Menteri Sumber Manusia
Mustafa @ Mohd. Yunus Sakmud
Timbalan Menteri Kesihatan
Lukanisman Awang Sauni
Timbalan Menteri di Jabatan Perdana Menteri (Sabah Sarawak)
Datuk Wilson Ugak Kumbong
KOSMO! ONLINE


Cuti sekolah bermula, Lebuh Raya KL-Karak sesak
Oleh AZMI NORDIN

9 Disember 2022, 8:49 pm
PETALING JAYA – Aliran trafik sesak berikutan peningkatan kenderaan sempena cuti sekolah dilaporkan berlaku di Lebuh Raya Kuala Lumpur-Karak.
Menurut laporan di Twitter Lembaga Lebuhraya Malaysia (LLM), terdapat kesesakan sepanjang 6 Kilometer (KM) dari Km 25.9 hingga Tol Gombak arah Kuala Lumpur.
Jelasnya, kesesakan aliran trafik berlaku selepas bercantum dengan trafik di MRR2 mengakibatkan pertambahan kereta.
“Dalam pada itu, terdapat lori rosak di Km 33.2 arah Timur (Gombak-Gtg.Sempah) menyebabkan lorong kiri terhalang.
“Ekoran kejadian itu, trafik mula bergerak perlahan 1.6KM dari Km 31.6 hingga ke lokasi,” katanya dalam kenyataan hari ini.
Sementara itu, semua lorong di Lebuh Raya Pantai Timur 1 (LPT 1) berjalan lancar di kedua-dua hala. -KOSMO ONLINE.


Bekalan air 363,905 pengguna di P. Pinang pulih berperingkat
Oleh SAFINA RAMLI

9 Disember 2022, 9:12 pm
GEORGE TOWN – Bekalan air untuk 363,905 pengguna air berdaftar di Pulau Pinang yang terjejas baru telah dipulihkan secara berperingkat bermula 3 hingga 5 Disember lalu.
Ketua Pegawai Eksekutif PBAPP, Ir. K.Pathmanathan berkata, pemulihan bekalan air terakhir dilaksanakan di pekan Nibong Tebal dan Mukim 5, Seberang Perai Selatan (SPS) pada pukul 11 pagi, Isnin lalu.
“PBAPP berusaha tanpa henti memastikan gangguan bekalan air berjadual untuk pengguna-pengguna air berdaftar di Seberang Perai dan gangguan air luar jangka di bahagian pulau dipulihkan.
“Sehingga Isnin lalu, bekalan air untuk 363,905 pengguna air berdaftar Pulau Pinang yang terjejas telah dipulihkan,” katanya dalam kenyataan di sini hari ini.
Sebelum ini, PBAPP memaklumkan pada 2 hingga 4 Disember akan berlaku gangguan air berjadual Seberang Perai Utara (SPU), Seberang Perai Tengah (SPT ) dan Seberang Perai Selatan (SPS).
Bagaimanapun, gangguan air luar jangka turut berlaku di beberapa kawasan di bahagian pulau.

Mengulas lanjut, Pathmanathan berkata, PBAPP telah membatalkan pemasangan injap berdiameter 1200mm di Loji Rawatan Air (LRA) Sungai Dua apabila penyaluran air ke bahagian pulau terganggu disebabkan oleh kerosakan salah satu daripada 24 injap pengawalan serta tekanan air di kolam air Bukit Dumbar menyusut.
“Selain itu, faktor kenaikan tahap kekeruhan (NTU) di Lahar Tiang ketika itu juga diambil kira.Bagaimanapun, PBAPP berjaya menyiapkan kerja-kerja seperti penggantian injap 1350mm di LRA Sungai Dua.
“Kita juga menjalankan kerja-kerja pembaikan paip 1200mm diameter di simpang Permatang Ara/Permatang Pasir, kerja penyelenggaraan oleh Tenaga Nasional Berhad (TNB) di Rumah Pam Bukit Minyak dan lain-lain lagi,” katanya. – KOSMO! ONLINE


Ramkarpal, Shamsul Anuar Nasarah turut dilantik Timbalan Menteri
Oleh AHMAD SHAHERMAN SHAMSURI

9 Disember 2022, 8:46 pm
PETALING JAYA – Ahli Parlimen Bukit Gelugor, Ramkarpal Singh dilantik sebagai Timbalan Menteri Undang-Undang dan Reformasi Institusi.
Perkara tersebut diumumkan Perdana Menteri, Datuk Seri Anwar Ibrahim sebentar tadi.
Sementara itu, Pengarah Komunikasi Barisan Nasional, Datuk Seri Shamsul Anuar Nasarah pula dilantik sebagai Timbalan Menteri Perdagangan Dalam Negeri dan Kos Sara Hidup. – KOSMO! ONLINE


Arthur Kurup dilantik Timbalan Menteri Sains, Teknologi dan Inovasi
Oleh AHMAD SHAHERMAN SHAMSURI

9 Disember 2022, 9:06 pm
PETALING JAYA – Presiden Parti Bersatu Rakyat Sabah (PBRS), Datuk Arthur Joseph Kurup dilantik sebagai Timbalan Menteri Sains, Teknologi dan Inovasi.
Beliau akan membantu, Ahli Parlimen Tanjung Malim, Chang Lih Kang mengemudi Kementerian Sains, Teknologi dan Inovasi.
Sementara itu, Ahli Parlimen Limbang, Datuk Hasbi Habibollah pula dilantik Timbalan Menteri Pengangkutan. – KOSMO! ONLINE


Mahkamah: AGC perjelas sebab Abdul Azeez dilepas dan dibebaskan
Oleh NUZULSHAM SHAMSUDDIN

9 Disember 2022, 9:25 pm
KUALA LUMPUR – Jabatan Peguam Negara (AGC) menjelaskan pihaknya tidak mempunyai keterangan dan fakta bagi menyokong sembilan pertuduhan iaitu tiga tuduhan rasuah dan enam tuduhan pengubahan wang haram berhubung projek jalan raya Perak serta Kedah terhadap bekas Pengerusi Tabung Haji Abdul Azeez Abdul Rahim.
Sehubungan itu keputusan untuk melepas dan membebaskan Abdul Azeez dibuat selepas mengambil kira keterangan, fakta selain beberapa representasi yang pernah dibuat peguam kepada AGC.
Menerusi kenyataan media yang dikeluarkan, Peguam Negara, Tan Sri Idrus Harun, berkata pihaknya menerima enam akuan berkanun daripada saksi-saksi utama pendakwaan sendiri yang menyebabkan satu siasatan yang menyeluruh dan teliti perlu dibuat oleh pihak siasatan Suruhanjaya Pencegahan Rasuah Malaysia (SPRM) kerana terdapat bukti baharu yang tidak dipertimbangkan sebelum ini.
“Sejak pemfailan pertuduhan di Mahkamah Seksyen Kuala Lumpur, (Abdul) Azeez Rahim telah mengemukakan beberapa representasi ke melalui peguam belanya agar kes pendakwaan terhadapnya ditarik balik dan kesemua pertuduhan dibatalkan.
“Pada 23 September 2022, pihak Pendakwa Raya memohon kepada mahkamah satu perintah pelepasan tanpa terjumlah kepada pembebasan mengikut Seksyen 254(2) Kanun Tatacara Jenayah agar siasatan lanjut dapat dibuat. Mahkamah Sesyen telah membenarkan (Abdul) Azeez Rahim dilepaskan tanpa dibebaskan (DNAA).
“Perkembangan siasatan telah dirujuk semula kepada pihak pendakwaan yang mana pihak pendakwaan berpuas hati bahawa tiada keterangan dan fakta yang memihak kepada pihak pendakwaan,” katanya dalam kenyataan hari ini.

Sebelum ini, pada 1 Disember lalu, beliau berkata Abdul Azeez, 56, melalui peguamnya memfailkan permohonan untuk pelepasan dan pembebasan membabitkan kesemua pertuduhan.
Namun selepas kertas siasatan diteliti, Idrus berkata pihaknya bersetuju untuk tidak meneruskan pertuduhan terhadap Abdul Azeez selain tidak membantah permohonan pelepasan dan pembebasan bekas Ahli Parlimen Baling itu pada hari ini.
Terdahulu pada prosiding pagi tadi Hakim Mahkamah Tinggi Datuk Azhar Abdul Hamid memutuskan untuk Abdul Azeez dilepas dan dibebaskan terhadap tiga tuduhan rasuah dan enam tuduhan pengubahan wang haram berhubung projek jalan raya di Perak dan Kedah.
Dalam prosiding hari ini di Mahkamah Tinggi hari ini, Hakim Azhar membenarkan permohonan notis usul yang dikemukakan peguam bela Amer Hamzah Arshad supaya anak guamnya dibebaskan terus daripada semua pertuduhan berkenaan.
Abdul Azeez pada 23 September lalu dilepas tanpa dibebaskan oleh Hakim Mahkamah Sesyen selepas pendakwaan memohon beliau dilepas tanpa dibebaskan mengikut Seksyen 254 (3) Kanun Acara Jenayah atas alasan representasi tertuduh dipertimbangkan dan memerlukan siasatan lanjut.
Bagi tiga pertuduhan rasuah, Abdul Azeez didakwa mengikut Seksyen 16(a)(A) Akta SPRM dan Seksyen 28(1)(c) akta sama yang boleh dihukum di bawah Seksyen 24(1) akta sama.
Jika sabit kesalahan beliau boleh dipenjara maksimum 20 tahun dan denda tidak kurang daripada lima kali ganda jumlah atau nilai suapan yang menjadi perkara kesalahan itu jika suapan itu dapat dinilai atau berbentuk wang, atau RM10,000 mengikut mana-mana yang lebih tinggi.
Sementara untuk enam pertuduhan pengubahan wang haram, beliau didakwa mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) 2001 yang boleh dihukum di bawah Seksyen 4(1) akta yang sama.
Jika sabit kesalahan, beliau boleh dipenjara maksimum 15 tahun dan didenda tidak kurang daripada lima kali ganda jumlah atau nilai hasil daripada aktiviti haram itu pada masa kesalahan itu dilakukan atau RM5 juta, yang mana lebih tinggi. – KOSMO! ONLINE


Puad Zarkashi sambung cerita rumah terbakar
Oleh MOHD RASDAN AHMAD

9 Disember 2022, 9:18 pm
PETALING JAYA – Ahli Majlis Kerja Tertinggi UMNO, Datuk Mohd. Puad Zarkashi menegaskan beliau bersimpati dengan ‘mimpi’ bekas Ahli Parlimen Ketereh, Tan Sri Annuar Musa yang menyifatkan rumah (UMNO) sudah terbakar (rosak).
Jelas Mohd. Puad dalam satu hantaran di Facebook miliknya sebentar tadi berkata, apa yang dijelaskan oleh Annuar itu hanyalah ‘mimpi’ dan rumahnya itu sebenarnya tidak ‘terbakar’.
Katanya lagi, ada rumah yang ‘terbakar’ kerana orang dalam rumah buat wiring (pendawaian) tambahan sesuka hati dan mengubah suai tidak ikut spek (peraturan).
“Saya bersimpati dengan Annuar Musa. Dia mimpi rumahnya terbakar dan dia terpaksa keluar untuk menyelamatkan diri. Rupanya mimpi saja. Rumah tidak terbakar pun.
“Cuma nak ingatkan Annuar Musa. Ada rumah terbakar kerana orang dalam rumah buat wiring tambahan suka hati dia. Ubah suai tidak ikut spek. Orang kata memandai,” katanya.
Tambah Mohd. Puad lagi, ada juga orang yang sengaja bakar rumah sendiri kerana mahu untung lebih. Dia beli insuran mahal kerana tamak. Akhirnya rugi dan niat jahat dia terbongkar.

“Kalau rumah terbakar patut siram dengan air. Jangan siram dengan petrol. Lagi jahanam. Mujur sempat lari keluar.
“Pergilah tumpang rumah lain. Harga pun mahal. RM600 Bilion,” jelasnya.
Terdahulu, Annuar Musa seolah-olah memberi gambaran bahawa dirinya sudah tidak lagi berada dalam parti UMNO apabila membuat hantaran di Facebook berkenaan rumah pusaka yang terbakar namun ditarik keluar untuk diselamatkan.
“Ketika api masih marak dan ramai yang terus lari meninggalkan rumah, tiba tiba saya ditarik keluar dari api yang membakar,” katanya. – KOSMO! ONLINE.


Angkat sumpah Timbalan Menteri Kabinet Kerajaan Perpaduan esok
Oleh KOSMO!

9 Disember 2022, 8:26 pm
PETALING JAYA – Barisan Timbalan Menteri Kabinet Kerajaan Perpaduan akan mengangkat sumpah jawatan di Istana Negara esok.
Perdana Menteri, Datuk Seri Anwar Ibrahim berkata, istiadat mengangkat sumpah berkenaan dihadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah akan diadakan pada pukul 3 petang. – KOSMO! ONLINE


Adly Zahari Timbalan Menteri Pertahanan
Oleh KOSMO!

9 Disember 2022, 8:38 pm
PETALING JAYA – Bekas Ketua Menteri Melaka, Adly Zahari dilantik sebagai Timbalan Menteri Pertahanan.
Ahli Parlimen Alor Gajah itu akan membantu Timbalan Presiden UMNO, Datuk Seri Mohamad Hasan mengemudi kementerian tersebut.
Perkara itu diumumkan Perdana Menteri, Datuk Seri Anwar Ibrahim pada sidang akhbar di Putrajaya sebentar tadi. – KOSMO! ONLINE


Kereta api rempuh kereta di landasan, tiga terbunuh
Oleh KOSMO!

9 Disember 2022, 8:00 pm
BANGKOK – Sebuah kereta melanggar palang pengadang di persimpangan landasan kereta api sebelum dirempuh sebuah tren di wilayah Prachuap Khiri Khan, selatan Thailand, awal pagi semalam, lapor laman berita Thaiger.
Balai Polis Hua Hin menerima laporan mengenai kereta api yang merempuh sebuah kereta pada pukul 4 pagi (waktu tempatan) di daerah Hua Hin.
Polis, pekerja penyelamat daripada Unit Penyelamat Yayasan Sawang Hua Hin Thammasathan dan Ketua Stesen Kereta Api Nong Kae, Songyot Chankasorn kemudian bergegas ke tempat kejadian.
Pasukan itu menemui kereta api No. 86 dalam laluan dari Nakhon Si Thammarat ke Bangkok yang diletakkan di landasan dan sebuah sedan Mazda yang remuk sejauh 100 meter. Seorang lelaki yang cedera terperangkap di dalam kereta itu.
Polis turut menemui mayat anggotanya dari Balai Polis Hua Hin, Sarjan Mejar Vara di dalam kereta itu yang mengalami luka serius di mukanya. Mayat dua wanita ditemui di atas tanah berhampiran kereta itu.
Ketiga-tiga mayat dibawa ke Hospital Hua Hin untuk bedah siasat.

Pemandu kereta api memberitahu polis bahawa dia memandu dari Nakhon Si Thammarat dan menuju utara ke arah Bangkok. Ketika kejadian, dia melihat kereta Mazda itu merempuh melalui penghadang di persimpangan jalan.
Walaupun menyaksikan kejadian itu, dia tidak mampu menghentikan kereta api daripada melanggar kereta mangsa. –  Agensi


Tiada lantikan Timbalan Menteri Agama
Oleh HARRITH HISHAM

9 Disember 2022, 8:42 pm
PETALING JAYA – Tiada pelantikan dibuat bagi jawatan Timbalan Menteri Agama di bawah pentadbiran Kerajaan Perpaduan.
Ia susulan, tiada pengumuman yang dibuat Perdana Menteri Datuk Seri Anwar Ibrahim berhubung jawatan tersebut pada sidang akhbarnya di Putrajaya sebentar tadi.
Sebelum ini, jawatan tersebut disandang Datuk Ahmad Marzuk Shaary.
Untuk rekod, Anwar sebelum ini melantik Ketua Hakim Syarie di Jabatan Kehakiman Syariah Malaysia, Datuk Dr. Mohd. Na’im Mokhtar sebagai Menteri Agama.
Secara keseluruhan, seramai 27 Ahli Parlimen dilantik sebagai Menteri di bawah pentadbiran Kerajaan Perpaduan pada 2 Disember lalu. – KOSMO! ONLINE


Muka DJ Lin jadi panas, berbintik merah
Oleh HANISAH SELAMAT

9 Disember 2022, 7:55 pm
PETALING JAYA – Selepas timbul kesan merah pada wajah dan seluruh badan akibat alahan ubat, penyampai radio Suria FM DJ Lin berdepan pula dugaan lain apabila sakit kepala kembali menyerang walaupun tekanan darah disahkan normal.
Pemilik nama sebenar Roslinda Abd Majid, 47, itu berkata dia kini masih menunggu keputusan ujian klinikal sekali lagi sebelum sama ada perlu dirujukkan ke pusat perubatan atau hanya mendapatkan rawatan pesakit luar.
“Asalnya sekitar pukul 2 petang semalam saya mengalami migrain selepas menyelesaikan beberapa mesyuarat, jadi saya ambil pil penahan sakit yang ada di depan mata.
“Kebetulan ubat biasa saya ambil tiada stok, saya makan pil tahan sakit jenis berlainan. Tak sangka selepas itu muka saya panas disusuli bengkak terutama pada bahagian mata yang membuatkan wajah saya sembab.
“Selepas mendapatkan suntikan di klinik pada lewat petang semalam, saya terus tidur sampai tengah malam tadi. Ikutkan hari ini agak cepat kesan bengkak surut kecuali pada bahagian mata.
“Cuma yang merisaukan sekarang sakit kepala kronik menyerang lagi membuatkan saya ambil keputusan ke klinik semula. Kena tunggu dulu keputusan ujian klinikal sebelum tindakan selanjutnya,” katanya kepada Kosmo! Online.

Malam tadi Lin yang juga Pengurus Besar Suria FM membuat perkongsian video yang menunjukkan keadaan bengkak serta tanda merah pada wajahnya sehingga membuatkan ramai pengikut laman sosial terkejut.
Malah susulan daripada situasi berkenaan, pengendali segmen Suria Cinta itu memaklumkan tidak dapat bersiaran malam tadi, selain menyatakan slotnya digantikan penyampai lain hingga ke Ahad.
“Sejujurnya saya cukup sibuk kebelakangan ini dengan harus menguruskan  beberapa program besar yang bakal diumumkan menjelang tahun depan. Saya jadi sebak apabila ramai mendoakan saya.
“Alhamdulillah, tanda merah dan bengkak sudah makin hilang. Terima kasih juga kepada pendengar yang meninggalkan petua. Saya pun ambil kesempatan ini mahu meminta maaf kerana tidak dapat ke udara untuk beberapa hari,” kongsinya.
Sementara itu, kali terakhir penyampai radio popular ini dimasukkan ke hospital adalah sekitar Oktober lalu apabila berdepan sakit perut yang teruk. – KOSMO! ONLINE


Kejohanan Siri Trek YSD dilancarkan
Oleh NAZARUDIN SHAHARI

9 Disember 2022, 8:21 pm
SEREMBAN – Sukan lumba basikal trek negara dijangka melonjak tinggi dengan penganjuran Kejohanan Siri Trek YSD (YSDTS) yang dilancarkan hari ini.
Kejohanan itu yang akan berlangsung selama tiga tahun mulai tahun hadapan menyaksikan sebanyak 52 siri perlumbaan dianjurkan melibatkan tiga kategori umur utama iaitu bawah 15 tahun, bawah 17 tahun dan bawah 19 tahun.
Penganjuran kejohanan itu akan memberi peluang kepada lebih 100 pelumba basikal trek di negara ini mengambil bahagian dan mempamerkan keupayaan masing-masing.
Pengerusi Yayasan Sime Darby (YSD), Tunku Imran Tuanku Ja’afar berkata, YSDTS dianjurkan oleh Yayasan Kecemerlangan Sukan Malaysia (SportExcel) dengan pembiayaan sebanyak RM2.7 juta oleh YSD.
Beliau yang juga Pengasas dan Pengerusi SportExcel berkata, YSDTS adalah program yang penting untuk mewujudkan fasiliti perlumbaan yang berkualiti dan selamat untuk pendedahan dan pembangunan bakat tempatan.
“Saya berharap siri kejohanan ini akan menggalakkan pembentukan lebih banyak kelab atau pasukan profesional basikal trek yang akan membuka jalan baharu untuk menonjolkan atlet muda negara.

“Saya juga berharap penganjuran YSDTS akan melahirkan lebih ramai jaguh basikal trek yang bakal membawa kegemilangan lebih besar untuk Malaysia,” katanya dalam sidang akhbar bagi mengumumkan pelancaran YSDTS di Velodrom Nasional dekat Nilai, di sini hari ini.
Sementara itu, Menteri Belia dan Sukan, Hannah Yeoh berkata, beliau yakin penyertaan lebih meluas dalam banyak perlumbaan yang dianjurkan membolehkan bakat baharu dalam sukan itu diketengahkan ke arena lebih tinggi.
Beliau berkata, usaha itu dimudahkan dengan bantuan sektor korporat yang tampil dengan pembiayaan dalam jumlah yang besar. – KOSMO! ONLINE


Senarai nama Timbalan Menteri diumum | 15 MINIT MMTV 9 Disember 2022 #15minitmmtv #utusanonline #kosmoonline #mmtv #berita #relevan #mutakhir
Oleh KOSMO!

9 Disember 2022, 8:08 pm


Pelajar kolej 18 tahun jadi datuk bandar kulit hitam termuda
Oleh KOSMO!

9 Disember 2022, 8:30 pm
LITTLE ROCK – Seorang pelajar baru kolej yang berusia 18 tahun kini menjadi datuk bandar kulit hitam termuda dalam sejarah Amerika Syarikat (AS), lapor portal berita NBC semalam.
Sebelum ini, datuk bandar itu, Jaylen Smith yang mewakili Parti Demokrat menewaskan lawannya, Nemi Matthews iaitu seorang penyelia kebersihan untuk jawatan tersebut di Earle iaitu sebuah bandar kecil di negeri Arkansas.
Smith merupakan lulusan Sekolah Menengah Earle menang dengan mendapat undi sebanyak 235 berbanding Matthews yang memperoleh 185 undi di bandar itu. Earle mempunyai seramai 1,831 penduduk.
“Terasa hebat. Generasi dan generasi manusia akan membaca tentang detik bersejarah ini,” katanya seperti dilaporkan oleh NBC dan menyatakan bahawa ibu bapanya berasa bangga dan telah menyokong kempennya.
Smith berkata, beliau memutuskan untuk bertanding jawatan Datuk Bandar pada permulaan tahun seniornya dengan mendapat galakan daripada rakan-rakannya.
Kini, sebagai Datuk Bandar yang dipilih, Smith berkata, beliau merancang untuk memberi tumpuan kepada pengangkutan, keselamatan awam dan membawa kedai runcit utama ke bandar tersebut.

Meningkatkan akses penduduk kepada sumber makanan adalah sebab mengapa Smith berkata dia sangat berminat dengan tugas baharunya itu.
“Kami mempunyai sebuah (kedai runcit) lama dahulu, tetapi ia sudah ditutup. Warga tua kami tidak mempunyai pengangkutan untuk pergi dan balik dari Memphis Barat untuk mendapatkan makanan. Jadi, adalah lebih baik untuk mempunyai kedai runcit di bandar ini,” ujarnya. – Agensi


Ahmad Maslan, Steven Sim Timbalan Menteri Kewangan
Oleh AHMAD SHAHERMAN SHAMSURI

9 Disember 2022, 8:29 pm
PETALING JAYA – Ahli Parlimen Pontian, Datuk Seri Ahmad Maslan dilantik sebagai Timbalan Kewangan.
Selain Ahmad, turut dilantik jawatan sama ialah Ahli Parlimen Bukit Mertajam, Steven Sim.
Pengumuman jawatan itu dibuat Perdana Menteri, Datuk Seri Anwar Ibrahim yang juga Menteri Kewangan sebentar tadi.-KOSMO! ONLINE


Adam Adli dilantik Timbalan Menteri Belia dan Sukan
Oleh MUHAMMAD NAJIEB AHMAD FUAD

9 Disember 2022, 8:34 pm
PETALING JAYA – Ahli Parlimen Hang Tuah Jaya, Adam Adli Abd Halim dilantik sebagai Timbalan Menteri Belia dan Sukan di bawah pentadbiran Kerajaan Perpaduan.
Perkara itu diumumkan Perdana Menteri, Datuk Seri Anwar Ibrahim pada sidang media yang berlangsung di Putrajaya sebentar tadi.
Sebelum ini, Anwar mengumumkan  Ahli Parlimen Segambut, Hannah Yeoh sebagai Menteri Belia dan Sukan pada 2 Disember lalu.- KOSMO! ONLINE


Lapan kanak-kanak disaman makan seikat pisang di rumah rakan
Oleh KOSMO!

9 Disember 2022, 7:00 pm
BANGKOK – Lapan kanak-kanak berusia 5 hingga 12 tahun masing-masing didenda 3,000 baht (RM380) kerana mencuri dan memakan sesikat pisang di rumah seorang rakan mereka di wilayah Buriram, Thailand, lapor laman berita Thaiger semalam.
Ibu bapa kanak-kanak itu melaporkan isu berkenaan kepada media dengan harapan untuk mendapat belas kasihan kepada anak-anak mereka.
Menurut mereka, seorang wanita bernama Kung, 33, memfailkan aduan kepada polis bahawa kanak-kanak itu menceroboh rumahnya, memusnahkan harta benda dan mencuri seikat pisang dari dapur.
Kung menuntut setiap keluarga membayar 3,000 baht (RM380) sebagai pampasan yang keseluruhannya berjumlah 24,000 baht (RM3,046).
Bagaimanapun, keluarga tersebut merasakan bayaran itu terlalu mahal untuk seikat pisang. Walaupun Kung bersetuju mengurangkan bayaran kepada 2,000 baht (RM253) seorang, mereka masih beranggapan ia tidak masuk akal.
Beberapa keluarga membayar pampasan untuk menyelesaikan isu itu namun ada yang tidak mengendahkannya kerana mereka percaya ia tidak adil.

Bapa seorang budak lelaki berusia 5 tahun memberitahu, dia enggan membayar denda kerana mendakwa anaknya tidak memasuki rumah Kung seperti yang diperkatakan.
Salah seorang kanak-kanak itu memberitahu bahawa Kung ialah ibu kepada rakannya. Pada 14 Oktober lalu, dia bersama rakan memasuki dapur rumah Kung dan memakan seikat pisang.
Dia menegaskan bahawa mereka hanya memakan pisang dan tidak mencuri atau merosakkan harta benda lain. Dapur itu terletak di luar rumah dan mereka pernah ke rumah itu beberapa kali bersama anak Kung tetapi tidak menyangka wanita itu akan marah.
Dia juga berkata, Kung mengajak mereka ke rumahnya pada petang itu dan merakam video semasa dia menyoal mereka. Rakaman itu kemudian diserahkan kepada polis.
Saluran televisyen Channel 3 melaporkan bahawa Kung enggan menarik balik pertuduhan atau pampasan. Dia mendapat bayaran daripada empat keluarga sahaja.
Kung mendakwa dia seperti dibuli oleh jiran kerana seseorang telah membaling telur ke rumahnya, menuang cecair pencuci di lantai, memecah masuk ke dalam rumah dan memusnahkan dokumennya. Dia menegaskan orang-orang itu perlu diberi pengajaran. – Agensi


Bonda Nor lancar lima buku baharu
Oleh ABDUL RAZAK IDRIS

9 Disember 2022, 7:41 pm
SHAH ALAM – Pengalaman pulih daripada kanser payudara dan kegigihan seorang ibu empat anak menamatkan pengajian merupakan antara tarikan yang dinukilkan dalam lima buah buku terbaharu terbitan penulis prolifik, Bonda Nor.
Kisah itu dicoretkan di dalam buku Berani Menjadi Aku, Terbang Bersama, Mencari Bahagia, Take Care dan Suami Limited Edition.
Bonda Nor berkata, selain beliau, buku itu ditulis oleh empat individu terpilih iaitu Dr. Mazli Sham Abdullah, Sharifah Mardziah, Jamilah Mustafa dan Shakirah Md. Din.
Katanya, kesemua penulis itu dilatih untuk menghasilkan karya mengenai kisah hidup masing-masing melalui program Golden Circle Akademi Bonda Nor.
“Kisah yang dikongsikan amat menarik. Sebagai contoh pengalaman cancer survivor melawan penyakit itu sehingga dia sembuh dengan sokongan suami dan kegigihan seorang ibu menamatkan pengajian peringkat PhD walaupun perlu menjaga anak istimewa.
“Apa yang penting, saya tekankan kepada mereka agar membawa pembaca kepada Allah dalam setiap manuskrip yang ditulis dan diketengahkan,” katanya yang juga Pengasas Kaedah Membaca Ekspres-i.

Bonda Nor atau nama sebenarnya Norli Madlan ditemui ketika majlis pelancaran buku tersebut di Pesta Buku Antarabangsa Selangor di Pusat Konvensyen Awam Selangor di sini semalam.
Pelancaran itu dirasmikan oleh Pengarah Perbadanan Perpustakaan Awam Selangor, Datin Paduka Mastura Muhamad.
Sementara itu, Mastura berkata, beliau tertarik dengan buku berkonsep dakwah santai tersebut kerana kandungannya yang sampai ke hati.
“Saya gembira dan berbangga dengan usaha yang sangat baik seperti ini dan akan sentiasa menunjukkan sokongan saya.
“Saya harap akan lebih banyak lagi buku seumpama ini akan dikeluarkan bagi meluaskan lagi usaha dakwah yang memberi manfaat kepada pembaca,” katanya.
Dalam pada itu, Mazli Sham berkata, dia teruja apabila buku solo pertama yang dihasilkan akhirnya berjaya diterbitkan.
Untuk rekod, Bonda Nor telah menghasilkan 50 naskhah buku berkonsepkan motivasi, keibubapaan dan dakwah santai.
Pesta Buku Antarabangsa Selangor berlangsung selama 11 hari bermula pada 1 hingga 12 Disember ini. – KOSMO! ONLINE


Pasangan pengantin akad nikah dalam penjara
Oleh KOSMO!

9 Disember 2022, 7:30 pm
JAKARTA –  Sepasang kekasih di Aceh melangsungkan pernikahan di sebuah penjara di wilayah itu selepas pengantin lelaki ditahan kerana terlibat dengan kes dadah, lapor portal berita Acehsatu.com semalam.
Acara akad nikah pengantin lelaki yang dikenali sebagai MA dan pasangannya, FA diadakan di Pusat Tahanan Mapolres Aceh Tamiang dan disaksikan oleh Ketua Satuan Tahanan dan Barang Bukti Polis Aceh Tamiang, Iptu Abdi, imam kampung, para saksi dan keluarga kedua-dua pengantin.
“Ini adalah atas permintaan daripada kedua-dua keluarga untuk melangsungkan pernikahan. MA meski berstatus tahanan tetapi dia juga punya hak yang sama,” kata Abdi kepada wartawan.
Proses pernikahan yang berlangsung pada Rabu lalu itu merupakan pertama kali berlaku di pejabat polis Aceh Tamiang.
Menurut Abdi, pasangan tersebut sudah lama menetapkan jadual pernikahan mereka namun pengantin lelaki ditangkap polis kerana terlibat dalam kes dadah menyebabkannya terpaksa ditahan di penjara.
Walaupun ditahan pihak berkuasa, niat pengantin perempuan berkenaan untuk mendirikan rumah tangga dengan kekasihnya itu tidak pernah terpadam sama sekali.

“Kita berikan hak-hak tahanan untuk melangsungkan pernikahan. Saya juga berpesan kepada MA agar tabah menjalani proses hukuman sesuai dengan prosedur hukum yang berlaku,” ujar Abdi. – Agensi


Kerajaan akan terus konsisten perangi rasuah – Anwar
Oleh EDDY AQMAL MOHAMED HAMIDI

9 Disember 2022, 7:13 pm
PUTRAJAYA – Perdana Menteri, Datuk Seri Anwar Ibrahim menegaskan bahawa kerajaan kepimpinan beliau akan terus konsisten dengan usaha memerangi rasuah.
Anwar menerusi perkongsian di platform media sosial berkata, agenda reformasi terutamanya dalam usaha mencegah rasuah tidak hanya terhad kepada aktiviti penguatkuasaan.
“Sebaliknya, nilai-nilai seperti integriti, akhlak dan etika adalah aspek yang perlu diterap dalam kehidupan bermasyarakat dan bernegara.
“Dengan meraikan serta memartabatkan integriti, ia berupaya memacu Malaysia ke arah kecemerlangan yang holistik yang akan mencakup aspek fizikal, rohani, nilai dan identiti,” katanya menerusi perkongsian di laman Facebook hari ini.
Beliau berkata demikian bersempena Hari Antirasuah Antarabangsa yang disambut hari ini.
Terdahulu, Ketua Pesuruhjaya Suruhanjaya Pencegahan Rasuah Malaysia (SPRM) Tan Sri Azam Baki berkata, Malaysia berbangga menyertai komuniti antarabangsa bagi memperingati Hari
Antirasuah Antarabangsa dengan tema: UNCAC at 20: Uniting The World Against Corruption.

“Ia merupakan satu pengiktirafan sekaligus menjelaskan bahawa memerangi rasuah dan bukan tanggungjawab satu entiti semata-mata.
“Kerjasama global merentas sempadan semakin diperlukan untuk memerangi rasuah dan penipuan kerana jenayah kewangan tidak lagi terhad dalam sempadan sebuah negara sahaja,” katanya ketika berucap pada Forum Sempena Hari Antirasuah Antarabangsa 2022 secara dalam talian hari ini.
Azam berkata, di Malaysia, SPRM menggunakan pendekatan holistik menerusi tiga strategi utama iaitu, penguatkuasaan, siasatan dan pendakwaan, serta pencegahan rasuah dan pendidikan masyarakat.
“Peruntukan Liabiliti Korporat telah berkuatkuasa pada Jun 2020 di bawah Seksyen 17A
Akta SPRM 2009, yang mana sesebuah organisasi komersial boleh didakwa jika mana-mana pekerja atau sekutunya melakukan rasuah untuk kepentingan organisasi.
“Syarikat juga perlu bertanggungjawab sekiranya gagal membuktikan bahawa pihaknya telah mengambil langkah-langkah yang mencukupi untuk mencegah berlakunya amalan korup dalam urusan perniagaan mereka,” ujar beliau.
Tambah beliau, prinsip peruntukan itu bukan semata-mata bersifat punitif, namun ia digubal bagi memastikan syarikat telah mengambil langkah yang mencukupi untuk mencegah
rasuah dalam organisasi mereka. – KOSMO! ONLINE


JKN Sarawak siasat kematian bayi dalam bas ekspres
Oleh CHERINE JON

9 Disember 2022, 7:33 pm
KUCHING – Jabatan Kesihatan Negeri (JKN) Sarawak akan menghubungi keluarga bayi yang didakwa meninggal dunia di dalam bas ekspres ketika dalam perjalanan dari Kuching ke Sarikei pada 4 Disember lalu.
Pengarah Kesihatan Sarawak, Dr Ooi Choo Huck berkata, ia bagi mendapatkan maklumat lanjut berkenaan kes tersebut.
“JKN Sarawak ingin merakamkan ucapan takziah kepada seluruh keluarga bayi itu dan berharap agar ibu bapa bayi berkenaan boleh menghubungi pihak kesihatan secepat mungkin bagi membantu siasatan,” katanya dalam kenyataan, hari ini.
Menurut Dr Ooi, berdasarkan siasatan awal, bayi berumur tiga bulan berkenaan telah meninggal dunia di dalam bas semasa dalam perjalanan bersama ibunya dari Kuching ke Sarikei pada 4 Disember lalu.
Katanya ibu kepada bayi itu menyedari bahawa anaknya tidak bernafas semasa mereka berhenti di perhentian Bas Jelukong.
“Bayi itu telah dibawa segera ke Hospital Betong dan disahkan meninggal dunia apabila sampai ke hospital tersebut. Pemeriksaan fizikal dan radiologi telah dilakukan ke atas kes.

“Walau bagaimanapun, setelah perbincangan bersama anggota polis dari Balai Polis Skrang, Sri Aman, ahli keluarga bayi dan pihak pengurusan hospital, maka bedah siasat tidak dilakukan,” katanya.
Mengulas lanjut, beliau berkata, mayat bayi itu telah dibawa pulang oleh pihak keluarganya dan dikebumikan di perkuburan rumah panjang di Ulu Pakan, Sarikei.
“Punca kematian kes masih dalam siasatan. Orang ramai diminta menghormati keluarga mendiang dan tidak membuat sebarang spekulasi ke atas punca kematian sebelum siasatan selesai dijalankan,” ujarnya. – KOSMO! ONLINE


Mahkamah: Ahli perniagaan bebas tuduhan terima deposit hampir RM1 juta
Oleh NORLIZAH ABAS

9 Disember 2022, 6:54 pm
KUALA LUMPUR – Mahkamah Sesyen di sini hari ini melepas dan membebaskan seorang ahli perniagaan daripada pertuduhan menerima deposit wang hampir RM1 juta tanpa lesen yang sah daripada seorang pakar perunding kardiologi, empat tahun lalu.
Hakim Datin Sabariah Othman memutuskan demikian terhadap T. Harikumar, 44, tanpa memanggilnya membela diri selepas berpuas hati, pihak pendakwaan gagal membuktikan kes prima facie terhadapnya.
Mahkamah berpuas hati, wujud keterangan berdokumen yang jelas bagi menyokong pembelaan bahawa wang yang dinyatakan dalam pertuduhan bertujuan untuk mengembangkan perniagaan ahli perniagaan itu.
Kes pendakwaan adalah Harikumar menerima deposit bernilai hampir RM1 juta tanpa lesen sah daripada doktor pakar itu manakala kes pembelaan adalah wang berkenaan merupakan pinjaman kepada tertuduh.
Sehubungan itu, mahkamah berpendapat pihak pendakwaan gagal membuktikan elemen pertuduhan di bawah Seksyen 137(1) Akta Perkhidmatan Kewangan 2013.
Seramai lima saksi pendakwaan memberi keterangan pada perbicaraan selama empat hari yang bermula pada 18 Ogos lalu.

Pada 14 September 2021, Harikumar mengaku tidak bersalah atas pertuduhan menerima wang deposit RM999,500 daripada doktor berkenaan tanpa lesen yang sah di bawah Seksyen 10 Akta Perkhidmatan Kewangan 2013 (Akta 758).
Kesalahan itu didakwa dilakukan di Jalan Abdullah, Bangsar di sini antara 1 Ogos 2018 dan 26 Februari 2019.
Tertuduh didakwa mengikut Seksyen 137(1) yang boleh dihukum mengikut Seksyen 137(2) akta sama yang membawa hukuman penjara maksimum 10 tahun atau denda yang boleh sampai RM50 juta atau kedua-duanya.
Pendakwaan dikendalikan oleh Timbalan Pendakwa Raya Lim Chooi Yi manakala pasukan pembelaan dianggotai oleh peguam-peguam Datuk K. Kumaraendran dan Datuk C. Vignesh Kumar serta dibantu oleh Daniel Annamalai dan Yaw Xinying. – KOSMO! ONLINE


Banjir: SK Melor PPS pertama dibuka di Kelantan
Oleh ROSMIZAN RESDI

9 Disember 2022, 7:48 pm
KOTA BHARU – Seramai 14 mangsa banjir daripada tiga buah keluarga ditempatkan di pusat pemindahan sementara (PPS) Sekolah Kebangsaan (SK) Melor di sini hari ini.
Menurut aplikasi InfoBencanaJKM setakat pukul 6 petang tadi, SK Melor merupakan PPS pertama yang dibuka di Kelantan setakat ini.
Jabatan Meteorologi Malaysia (MetMalaysia) hari ini mengeluarkan amaran hujan lebat berterusan dijangka berlaku di beberapa daerah di Kelantan dan Terengganu hingga esok.
MetMalaysia dalam kenyataan memaklumkan daerah terlibat di Kelantan ialah Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Kuala Krai.
Sementara itu, mengikuti portal ebanjir Negeri Kelantan, hanya satu sungai utama merekodkan paras amaran iaitu Sungai Golok di Rantau Panjang pada bacaan 8.25 meter (m).
Beberapa sungai utama menunjukkan paras berjaga-jaga iaitu Sungai Galas di Dabong pada bacaan 32.51 m dan Sungai Kelantan di Tangga Krai dengan bacaan 20.49.

Bagi sungai utama yang berada pada paras normal adalah Sungai Kelantan di Jambatan Guillemard (9.52 m), Tambatan Diraja (0.68 m), Sungai Golok di Kuala Jambu (1.41m) dan Sungai Semerak di Pasir Puteh (1.04 m). – KOSMO! ONLINE


Ahli Parlimen dalam jel muncul di billboard
Oleh KOSMO!

9 Disember 2022, 6:30 pm
BANGKOK – Seorang bekas ahli politik Thailand yang dipenjarakan muncul dalam papan iklan untuk mengucapkan Selamat Tahun Baharu kepada pengundinya, lapor laman berita Thaiger semalam.
Gambar Ahli Parlimen Demokrat, Thepthai Senpong dipaparkan pada iklan tahun baharu di wilayah Nakhon Si Thammarat. Ia mendapat pelbagai reaksi penduduk di rantau tersebut.
Thepthai dan saudara lelakinya, Manote Senpong yang juga Ahli Parlimen Demokrat didapati bersalah atas penipuan pilihan raya kerana membeli undi semasa pemilihan Datuk Bandar di Nakhon Si Thammarat pada 2014.
Mereka kemudian dijatuhi hukuman penjara dua tahun dan dilarang menyertai sebarang aktiviti politik selama 10 tahun. Dua beradik itu dipenjara pada Julai lalu dan masih kekal di sana.
Keluarga itu terkenal di wilayah tersebut selepas memulakan kerjaya politik dan popular dalam kalangan pengundi.
Papan iklan itu sebenarnya disewa oleh adik bongsu Thepthai, Pongsin Senpong dengan meletakkan gambar abangnya disebalik jeriji penjara.

“Selamat Tahun Baharu 2023! Anda akan menyayangi saya jika mengenali siapa saya yang sebenar. Thepthai Senpong,” demikian mesej pada papan iklan tersebut.
Penyokong keluarga Thepthai dan Senpong juga menyiarkan papan iklan itu di laman Facebook dengan puisi dalam kapsyen.
“Walaupun menderita di dalam penjara, Thepthai tidak takut, dan dia masih mempunyai keazaman yang kuat untuk berkhidmat kepada orang ramai.
“Thepthai akan bersedia untuk berkhidmat kepada orang ramai di Nakhon Si Thammarat sejurus selepas keluar dari penjara,” demikian hantaran tersebut.
Pongsin memberitahu bahawa papan iklan itu tiada berkaitan dengan kempen pilihan raya dan tidak ada perkara jahat di sebaliknya.
Sesetengah netizen mendapati ia lucu, ada yang mengatakan bahawa papan iklan itu kreatif, manakala penyokong Thepthai berkata mereka tidak sabar untuk melihat ahli politik itu kembali apabila dia keluar dari penjara. – Agensi


Projek tebatan banjir perlu disegerakan, tertangguh lima tahun
Oleh ABDUL RAZAK IDRIS

9 Disember 2022, 6:34 pm
SHAH ALAM – Projek tebatan banjir di negeri ini perlu diteruskan dan disegerakan memandangkan ia tertangguh sejak lima tahun lalu, kata Pengerusi Jawatankuasa Infrastruktur, Kemudahan Awam, Pemodenan Pertanian dan Industri Asas Tani Selangor, Izham Hashim.
Menurut beliau, projek tebatan banjir itu dicadangkan kerajaan negeri pada 2018 sebelum bah besar di beberapa kawasan di Selangor pada tahun lalu.
“Setelah Kerajaan Pakatan Harapan (PH) jatuh dua tahun lalu, projek tebatan banjir turut ‘jatuh’ (tidak diteruskan) dan tidak lagi menjadi keutamaan.
“Bukan kita hendak bermain politik, tetapi itu hakikatnya. Projek ini penting dan kritikal sdan tertangguh sejak lima tahun lalu,” katanya demikian pada Majlis Pecah Tanah Projek Pelan Tindakan Banjir Shah Alam (SASuD) di Taman Sri Muda di sini hari ini.
Sehubungan itu, Izham berkata, pihaknya berharap penangguhan projek tebatan banjir berikutan kerajaan mahu meneliti semula projek bernilai RM7 bilion itu tidak memakan masa yang lama.
Katanya, kerajaan negeri tidak mempunyai sebarang masalah dan sentiasa terbuka semua projek tebatan banjir diteliti semula memandangkan kebanyakan projek diadakan di negeri ini.

“Saya tidak kisah projek ini diteliti daripada aspek perolehan, namun saya telah memberi peringatan kepada menteri untuk ia diteruskan,” katanya. – KOSMO! ONLINE


Sindiket seleweng minyak masak bersubsidi tumpas
Oleh NOR SHAFAWATI YUP

9 Disember 2022, 7:22 pm
SEREMBAN – Kegiatan sindiket penyelewengan minyak masak bersubsidi yang berselindung di sebalik premis minyak masak terpakai terbongkar dalam serbuan oleh Kementerian Perdagangan Dalam Negeri dan Kos Sara Hidup (KPDNKSH) Negeri Sembilan di Zon Perindustrian Tasik Jaya, di sini hari ini.
Pengarah KPDNKSH Negeri Sembilan, Muhammad Zahir Mazlan, pasukan penguatkuasa telah menyerbu premis tersebut pada pukul 10.15 pagi dan menjumpai 295 kotak minyak masak paket
bersubsidi satu kilogram (1kg) berada di dalam premis berkenaan.
“Premis ini disyaki melakukan pemindahan minyak masak bersubsidi ke dalam tangki dengan cara memotong minyak masak plastik polibeg.
“Kemudian mencampurkan ke dalam tangki minyak masak terpakai bagi mendapatkan kuantiti yang banyak sebelum dijual kepada syarikat lain untuk dijadikan biofuel,” katanya dalam kenyataan di sini hari ini.
Menurut Muhammad Zahir, sindiket itu dipercayai telah menjalankan kegiatan sekitar enam bulan lalu dan berselindung di sebalik premis pengumpulan minyak masak terpakai.
“Seramai empat orang suspek warganegara tempatan yang berumur antara 22 hingga 46 tahun telah ditahan bagi tujuan siasatan.

“Hasil pemeriksaan lanjut terhadap premis dan individu yang ditemui di lokasi kejadian mendapati tidak mempunyai sebarang lesen atau surat kebenaran dari Pengawal Bekalan bagi berurusan dengan barang kawalan,” katanya.
Muhammad Zahir berkata, dalam serbuan itu sebanyak 5,015 kg minyak masak paket bersubsidi 1kg dengan anggaran nilai rampasan berjumlah RM 12,537.50 telah disita bagi tujuan siasatan di bawah Akta Kawalan Bekalan 1961.
Jelas beliau, pihaknya komited membanteras aktiviti penyelewengan dan ketirisan minyak masak bersubsidi bagi memastikan bekalan minyak dapat dinikmati rakyat di Negeri Sembilan. – KOSMO! ONLINE


Altimet serah royalti ‘Aduh Malaysia’ kepada waris P. Ramlee
Oleh HANISAH SELAMAT

9 Disember 2022, 6:25 pm
PETALING JAYA – Penyanyi Altimet akan menyerahkan 100 peratus royalti lagu yang trending ketika kempen Pilihan Raya Umum ke-15 (PRU15), Aduh Malaysia kepada waris Seniman Agung Allahyarham Tan Sri P. Ramlee.
Altimet atau nama sebenarnya, Syed Ahmad Abdul Rahman Alhadad yang juga pencipta lagu tersebut berkata, hak lupus royalti dendangannya itu akan berakhir 50 tahun lagi, sekali gus memberi manfaat kepada waris sepanjang tempoh berkenaan.
Jumlah dan waktu pembayaran royalti berkenaan bagaimanapun tertakluk atas badan berwajib terhadap royalti karya muzik.
“Sebenarnya saya lepaskan semua royalti lagu ini kepada waris Allahyarham Tan Sri P. Ramlee.
“2022 antara tahun terakhir untuk semua waris dapat hasil harta intelek Allahyarham.
“Hak ini lupus 50 tahun selepas pencipta meninggal. Lagi ramai orang nyanyi, lagi banyak mereka dapat.

“Jadi terima kasih semua,” katanya menerusi ciapan di Twitter.
Altimet berkata demikian ketika membalas ciapan seorang pengikut yang menggunakan akaun Syazihan.
Dalam ciapan tersebut, Syazihan meminta Altimet menuntut royalti daripada Perikatan Nasional (PN).
Isu royalti tersebut timbul susulan penyokong PN menyanyikan lagu Aduh Malaysia bagi meraikan kemenangan calon Parlimen Padang Serai, Datuk Azman Nasrudin, kelmarin.
“Altimet jangan lupa tuntut royalti daripada PN yang gunakan lagu sempena kemenangan calon #PerikatanNasional di #PadangSerai #PRU15,” ciap Syazihan.
Lagu Aduh Malaysia digubah dan diselitkan petikan lirik lagu Hoi Hoi Ya Hoi daripada filem Ali Baba Bujang Lapok terbitan tahun 1961.
Dendangan sarat sindiran yang dibawakan Ketua Cabang PKR Ampang itu sendiri turut digunakan dalam kempen Pakatan Harapan (PH) pada PRU15 lalu.
Terdahulu, menerusi Akta Hak Cipta 1987, ia hanya memberi tempoh perlindungan selama 50 tahun kepada sesebuah karya selepas kematian penciptanya.
Bermakna, tiada lagi imbuhan royalti kepada waris selepas kontrak royalti tamat.
Justeru, perlindungan hak cipta diberikan kepada waris P Ramlee adalah selepas pemergiannya pada 29 Mei 1973.
Kini, kontrak tersebut sudah berlangsung selama 49 tahun dan berbaki setahun lagi sebelum berakhir.
Selepas tempoh tamat karya P. Ramlee juga akan menjadi harta awam yang memberi maksud sesiapa saja bebas menggunakan karya seninya tanpa perlu mendapatkan kebenaran mana-mana pihak.- KOSMO! ONLINE


Bomba selamat dua wanita berpaut pada pokok sawit
Oleh HARIS FADILAH AHMAD

9 Disember 2022, 5:30 pm
LIPIS – Ketangkasan pihak bomba berjaya menyelamatkan dua orang wanita daripada dihanyutka arus deras selepas berpaut pada pokok sawit dalam kejadian banjir di Ladang Kurnia, Jalan Sungai Koyan-Felda Tersang di sini malam semalam.
Dalam kejadian kira-kira pukul 9 malam itu dua wanita berusia 36 dan 43 tahun berkenaan berdepan detik cemas apabila terperangkap dalam banjir selepas melalui laluan  air yang deras.
Ketua Zon Tiga Jabatan Bomba dan Penyelamat Malaysia (JBPM) Pahang, Shahrul Nizam Nasir berkata, kedua-dua orang wanita berkenaan dipercayai dalam perjalanan pulang selepas menghantar barang ke kawasan banjir ladang tersebut.
“Mangsa menaiki kereta mengharungi laluan banjir dan terperangkap di kawasan arus deras.
“Melihat keadaan air naik mendadak serta arus semakin deras, kedua-dua wanita ini bertindak keluar dari kereta yang dinaiki untuk meminta bantuan,” katanya di sini hari ini.
Menurut Shahrul Nizam, mangsa terpaksa berpaut pada pokok kelapa sawit selama hampir 20 minit sebelum berjaya diselamatkan oleh anggota bomba daripada balai bomba Sungai Koyan.

“Sebaik tiba di lokasi kejadian pada pukul 9.13 malam, anggota bomba mengesahkan terdapat dua wanita sedang berpaut pada pokok kelapa sawit ekoran terperangkap di dalam banjir dengan kedalaman kira-kira dua meter dan jarak dengan anggota kami sejauh 20 meter.
“Selepas membuat penilaian risiko, anggota bomba bertindak berenang dengan menggunakan tali dan peranti pengapungan peribadi (PFD) untuk menyangkut tali antara sebatang pokok ke pokok kelapa sawit hingga ke tempat mangsa berpaut,” ujarnya. – KOSMO! ONLINE


Menderita muntah paku, jarum angkara sihir
Oleh FLORINA DERIS

9 Disember 2022, 6:05 pm
PETALING JAYA – Pempengaruh media sosial (influencer) tidak menyangka perbuatan sihir dengan menghantar benda tajam seperti jarum masih diamalkan pada masa kini.
Seorang influencer, Ikhwan (@JatIkhwan) berkongsi pendedahan itu berikutan terdapat ahli keluarganya yang ‘terpalit’ dengan perbuatan khurafat tersebut.
“Bahana perbuatan sihir. Bertahun-tahun makcik menderita dan semalam muntah ‘benda’ tajam seperti jarum, pin, paku kecil, besi-besi kecil dan sebagainya.
“Sesungguhnya sihir itu masih ada dalam kalangan kita dan ia sudah lama wujud sejak ribuan tahun dahulu lagi.
“Tidak terjangkau akal sihat tetapi ia memang berlaku secara luar biasa menggunakan ‘sesuatu’. Contohnya, bomoh menggunakan katak dan dalam perutnya diletakkan seperti paku, besi dan segalanya sebagai simbolik untuk menyakitkan seseorang itu,” katanya ketika menjawab soalan netizen.
Tambah Ikhwan, simptom atau tanda-tanda terkena sihir berbeza bagi setiap individu bergantung kepada tujuan ia dihantar.

“Mengikut pengalaman saya, bagi mereka yang terkena sihir pemisah selalunya akan menyebabkan pasangan suami isteri tersebut selalu bergaduh secara melampau,” katanya.
Ujarnya, dia tidak peduli sebarang kritikan dan sindiran kerana mereka yang tidak pernah mengalami situasi itu tidak akan pernah memahaminya.
“Perkongsian ini adalah buat mereka yang mahu percaya dan buat mereka yang tidak ingin mempercayainya, tidak mengapa. Semoga anda sekeluarga serta kenalan anda dijauhkan daripada perbuatan sihir. Tetapi bagi saya, ia wujud,” katanya.
Meninjau ruangan komen, rata-rata pengguna turut berkongsi pengalaman masing-masing mengalami situasi yang sama serta ada juga yang mendoakan kesembuhan buat mak cik kepada ‘influencer’ berkenaan.
“Saya merupakan antara golongan yang sukar menerima benda-benda seperti ini sehinggalah ibu saya yang terkena perbuatan santau daripada kawan baik sendiri,” ciap seorang pengguna.
“Semoga Allah memberi kesembuhan buat mak cik anda. Sukar untuk memahami mengapa orang tergamak menghantar sihir, geram sungguh,” tulis netizen lain. – KOSMO! ONLINE


Toby baik, hanya ‘diikat’ dengan kepercayaan
Oleh FLORINA DERIS

9 Disember 2022, 6:15 pm
PETALING JAYA – Tindakan seorang lelaki membela biawak mengundang rasa hairan dan pertikaian ramai yang menyifatkan reptilia itu berbahaya dan boleh ‘makan tuan’.
Menerusi perkongsian @ekalmujib di TikTok, rata-rata netizen teruja melihat dia bermain dengan haiwan peliharaannya dikenali ‘Toby’ dan tidak kurang juga mengeluarkan kata-kata sindiran kepadanya.
“Tidak semua haiwan berbahaya dan jahat. Tetapi, jika terjumpa biawak liar, jangan memperlakukannya seperti Toby pula.
“Segera menjauhkan diri jika berasa haiwan itu akan memberi ancaman kepada kita,” katanya menjawab pertanyaan yang dilontarkan oleh netizen yang mempertikaikan tindakannya membela biawak.
Tambahnya, meskipun masyarakat mengatakan bahawa haiwan reptilia tidak akan mengenali tuannya tetapi sekurang-kurangnya dia mengenali haiwan tersebut.
“Dulu, Toby perlu diikat bagi mengelakkan daripada lari tetapi kini dia hanya perlu diikat dengan kepercayaan,” ujarnya lagi.

Rentetan itu, video tersebut seterusnya mengundang pelbagai reaksi netizen termasuk ada yang melahirkan hasrat untuk membela harimau.
“Ya Allah, comelnya. Saya hendak membela harimau saja tidak dibenarkan oleh ibu, apatah lagi hendak pelihara biawak seperti Toby ini,” kata seorang netizen.
“Abang dia memang suka merangkak ya? Mungkin selepas ini, bolehlah mengajar dia berdiri pula,” seloroh seorang pengguna lain. – KOSMO! ONLINE


Budak 12 tahun bertunang sepupu 10 tahun
Oleh KOSMO!

9 Disember 2022, 5:33 pm
KAHERAH – Sebuah keluarga di Mesir mendapat kecaman kerana didakwa ‘mengahwinkan’ seorang kanak-kanak lelaki berusia 12 tahun dengan sepupu perempuannya yang berumur 10 tahun, lapor akhbar Daily Star semalam.
Pegawai perlindungan kanak-kanak Mesir menyerbu sebuah kediaman selepas gambar memaparkan pasangan muda itu dalam acara seakan majlis perkahwinan dikongsi oleh keluarga mereka secara online.
Ziyad, 12, dan Sama, 10, dirakam pada majlis pertunangan mereka di wilayah Sharqia, utara Mesir.
Sama yang dilihat memakai gaun pengantin berwarna putih dan Ziyad yang bersut biru tersenyum dalam gambar yang dirakam di Pusat Walad Sarq. Ibu bapa mereka dilihat turut berada dalam gambar tersebut.
Semasa acara itu, Ziyad dilaporkan memberi cincin pertunangan kepada Sama di tengah-tengah tepukan dan sorakan daripada keluarga dan rakan-rakan yang berkumpul.
Setelah ditemu bual oleh media tempatan, Ziyad berkata dia sentiasa menyayangi anak kepada ibu saudaranya dan mahu mengahwininya.

Dia berjanji akan berusaha bersungguh-sungguh untuk menamatkan pengajiannya agar mereka dapat melangsungkan perkahwinan yang bahagia apabila mencapai umur yang sah.
Keluarga itu mempertahankan pertunangan tersebut dengan mengatakan bahawa datuk Ziyad memberikan idea itu, selain kedua-dua mereka adalah sepupu.
“Saya sayang anak perempuan saya dan mahu mereka sentiasa berhubungan antara satu sama lain, walaupun dalam keturunan sama,” kata datuk Ziyad.
Pengarah Jabatan Am untuk Bantuan Kanak-Kanak, Muhammad Nazmi berkata, pegawai perlindungan kanak-kanak di wilayah Sharkia telah pergi ke rumah keluarga itu untuk menjelaskan kepada ibu bapa tentang bahaya perkahwinan awal kepada anak-anak.
Mereka telah mendapat janji daripada ibu bapa itu bahawa anak-anak itu akan dijaga dengan baik dan sebarang rancangan perkahwinan akan ditangguhkan.
Ibu bapa mereka berkata, walaupun majlis itu diadakan, golongan muda akan berpeluang memilih sama ada mereka benar-benar mahu berkahwin apabila mencapai umur yang sesuai. – Agensi


Salur dana RM2.7 juta anjur Siri Trek YSD
Oleh MUHAMMAD ZUHAILY BADLISHAH

9 Disember 2022, 6:12 pm
NILAI – Yayasan Sime Darby (YSD) menyalurkan dana sebanyak RM2.7 juta untuk pelaksanaan kejohanan Siri Trek YSD selama tiga tahun bermula 2023 menjadi salah satu saluran pencarian bakat baharu skuad berbasikal kebangsaan.
Sebanyak 52 perlumbaan akan berlangsung selama tiga tahun bermula 2023 merangkumi 14 pusingan pada tahun pertama, 18 pusingan (tahun kedua) dan 20 pusingan (tahun ketiga)
Ia membabitkan penyertaan pelumba lelaki dan wanita elit selain empat kategori peringkat umur bawah 15 tahun (B15), B17, B19 serta 19 tahun ke atas.
Inisiatif itu diinspirasikan daripada kejayaan Sime Darby Foundation Track Cycling Team dalam misi mencungkil bakat-bakat muda serta meningkatkan lagi semangat kesukanan masyarakat melalui sukan berbasikal trek.
BEASLEY dilantik sebagai Penasihat Teknikal Siri Trek YSD.
Siri Trek YSD yang dilancarkan YSD dan Yayasan Kecemerlangan Sukan Malaysia (SportExcel) di Velodrom Nasional di sini hari ini bakal diterajui ketua jurulatih kebangsaan, John Beasley sebagai penasihat teknikal.
“Kami sangat teruja untuk sekali lagi bekerjasama dengan YSD. Kali ini untuk pembangunan sukan basikal trek yang direka khas untuk menarik minat baru dalam sukan ini.

“Kami tidak sabar untuk melancarkan musim pertama Siri Kejohanan Berbasikal Trek YSD pada tahun 2023 dan menyaksikan edisi selung perlumbaan yang akan berlangsung di kemudahan berbasial trek bertaraf dunia (Velodrom Nasional).
“Ia juga boleh menjadi platform buat kami untuk menilai dan mengenal pasti bakat-bakat yang boleh diketengahkan dalam pasukan kebangsaan,” kata Beasley pada sidang akhbar kejohanan di Velodrom Nasional hari ini.
Pengerusi YSD, Tunku Tan Sri Imran Tuanku Ja’afar berkata, kejohanan itu amat penting untuk mewujudkan fasiliti perlumbaan yang berkualiti dan selamat untuk pendedahan serta pembangunan bakat tempatan.
TUNKU IMRAN
“Saya juga berharap penubuhan kejohanan ini akan melahirkan lebih ramai lagi jaguh berbasikal trek yang bakal membawa kegemilangan lebih besar untuk Malaysia,” jelasnya.
Menteri Belia dan Sukan, Hannah Yeoh yang turut hadir menyaksikan majlis pelancaran itu, menyambut baik usaha YSD menyalurkan dana bagi pelaksanaan kejohanan dalam memastikan kesinambungan pembangunan sukan berkenaan.
“Sumbangan besar YSD membolehkan banyak perlumbaan dianjurkan memberi lebih peluang kepada atlet untuk bertanding. Apabila ada lebih peluang, kita akan dapat lebih ramai penyertaan daripada anak-anak muda.
“Sumbangan pihak korporat seperti YSD ini sangat penting buat KBS (Kementerian Belia dan Sukan) kerana kerajaan sahaja tak boleh beri peluang seperti ini,” katanya. – KOSMO! ONLINE


Bekas banduan menyamar peguam kena jel, sebatan
Oleh ASLIZA MUSA

9 Disember 2022, 5:44 pm
TAIPING – Seorang penganggur dijatuhi hukuman penjara 18 bulan dan dua sebatan oleh Mahkamah Majistret di sini hari ini kerana menyamar sebagai peguam membabitkan kerugian RM3,116 pada Ogos lalu.
Majistret Nur Atiqah Sapari menjatuhi hukuman itu selepas P. Maniarasan, 28, mengaku bersalah atas dua pertuduhan yang dibacakan terhadapnya dalam bahasa Melayu.
Tertuduh didakwa menipu M. S. Chandran, 31, dengan menyamar sebagai peguam bertauliah dan menjanjikan khidmat perundangan yang tidak wujud.
Tindakan itu mendorong mangsa memberikan wang RM3,116 secara tunai dan secara dalam talian.
Kesalahan dilakukan di Janaview Condotel, Taiping Golf Resort dekat sini pada pukul 5 petang, 8 Ogos dan 1.51 tengah hari, 12 Ogos lalu.
Bagi pertuduhan pertama, Nur Atiqah menjatuhi hukuman penjara setahun dan satu sebatan manakala penjara 18 bulan dan satu sebatan bagi pertuduhan kedua. Kedua-dua hukuman penjara diarah berjalan serentak.

Pada prosiding di mahkamah sama, bekas banduan itu didakwa mencuri dua utas rantai milik dua individu di Jalan Azizul Rahman, Taiping pada pukul 4 petang, 3 Mei hingga 3 pagi, 5 Mei lalu.
Bagi kesalahan itu, Nur Atiqah menjatuhi hukuman penjara setahun kepada tertuduh. – KOSMO! ONLINE


Menteri Agama jamin terus usaha perkasa Akta 355
Oleh AMREE AHMAD

9 Disember 2022, 5:52 pm
PUTRAJAYA – Kerajaan memberi jaminan akan terus memperkukuhkan lagi Akta Mahkamah Syariah (Bidang Kuasa Jenayah) 1965 selagi ia memberi manfaat kepada umat Islam.
Perkara tersebut ditegaskan Menteri di Jabatan Perdana Menteri (Hal Ehwal Agama), Datuk Dr. Mohd. Nai’im Mokhtar ketika mengulas masa depan kepada pindaan akta itu.
“Saya hendak tekankan di sini bahawa apa sahaja dasar sebelum ini yang banyak beri manfaat kepada agama Islam serta rakyat akan terus kita pertahan dan diteruskan,” katanya.
Beliau berkata demikian pada sidang akhbar selepas merasmikan sesi ramah mesra bersempena dengan Jualan Rakyat Penjawat Awam di Kompleks Islam Putrajaya di sini hari ini.
Program anjuran Yayasan Dakwah Islamiah Malaysia (Yadim) yang menawarkan potongan harga 50 peratus itu turut dihadiri Ketua Pegawai Eksekutifnya, Tuan Kamarul Arief Tuan Soh.
Akta tersebut yang turut dikenali sebagai Akta 355 sepatutnya dibentangkan untuk pindaan pada persidangan hujung Oktober lalu namun terbantut susulan pembubaran Parlimen.

Draf pindaan kepada akta berkenaan yang dirujuk sebagai Rang Undang-Undang (RUU) 355 bagaimanapun sudah diluluskan oleh Jabatan Peguam Negara pada 7 Oktober lepas.
Penggubalan semula Akta 355 hasil Persidangan Penyelarasan Undang-Undang Syarak dan Sivil Ke-27 pada 2021 bakal menyeragamkan kuasa mahkamah syariah di Malaysia.
Mengulas lanjut, Mohd. Na’im yang sebelum ini merupakan Ketua Pengarah Jabatan Kehakiman Syariah Malaysia memberi jaminan bahawa Kabinet akan memperhalusi RUU 355.
Pada dasarnya ujar beliau, pembentangan RUU 355 adalah amat positif kerana ia adalah sebahagian daripada usaha memartabatkan kuasa mahkamah syariah seluruh negara. – KOSMO! ONLINE


Banjir: 213 mangsa dipindah ke 5 PPS di Terengganu
Oleh TENGKU DANISH BAHRI TENGKU YUSOFF

9 Disember 2022, 5:39 pm
KUALA NERUS – Terengganu mengisytihar gelombang pertama banjir monsun Timur Laut melanda negeri itu bermula hari ini.
Pengarah Angkatan Pertahanan Awam Malaysia (APM) Terengganu, Mohd. Rosman Abdullah berkata, setakat ini, lima pusat pemindahan sementara (PPS) dibuka melibatkan tiga daerah iaitu Kuala Nerus, Kuala Terengganu dan Besut.
“Seramai 213 mangsa banjir ditempatkan di dua PPS di Kuala Terengganu, Kuala Nerus (dua) dan Besut (satu).
“Setakat ini, seramai 115 mangsa banjir ditempatkan di PPS Sekolah Kebangsaan (SK) Tok Jembal manakala SK Chendering dan SK Atas Tol, Kuala Terengganu pula masing-masing 33 orang,” katanya ketika ditemui di PPS SK Tok Jembal di sini semalam.
Mohd. Rosman memberitahu, PPS SK Bukit Nenas, Setiu pula menempatkan 21 mangsa manakala 11 orang lagi diletakkan di Surau Taman Perumahan Bukit Cina, Besut.
Beliau berkata, pemantauan akan terus dilakukan di setiap daerah memandangkan hujan yang turun sejak lewat malam tadi masih belum berhenti setakat ini.

“Jabatan Meteorologi meramalkan hujan lebat berterusan di negeri ini sehingga 11 Disember ini. Sehubungan itu, saya nasihatkan penduduk agar berwaspada dan mengikuti arahan pihak berkuasa termasuk berpindah ke PPS,” katanya. – KOSMO! ONLINE


Juruterbang Ukraine berswafoto muka berlumuran darah
Oleh KOSMO!

9 Disember 2022, 6:00 pm
KIEV – Seorang juruterbang Ukraine berkongsi imej wajah berlumuran darah yang dirakam selepas dia menembak jatuh sekumpulan dron Russia, lapor akhbar Daily Star semalam.
Mejar Vadym Voroshylov bertempur dengan lima dron berani mati buatan Iran dan dua peluru berpandu sebelum satu letupan menyebabkan dia cedera di kepala.
Letupan itu menyebabkan kerosakan pada pesawat pejuangnya jenis MiG, menyebabkan Voroshylov yang cedera terpaksa melepaskan diri dengan mengaktifkan kerusi anjal.
Dia sebelum itu berjaya merakam darah yang berlumuran di seluruh mukanya sebelum menyelamatkan diri.
Selepas jetnya menjunam ke Bumi, juruterbang itu menyiarkan mesej di Instagram, dengan berkata: “Saya akan katakan secara ringkas. Tiada siapa dan tiada apa yang boleh patahkan semangat kami!”
Pertempuran yang berlaku pada Oktober lalu itu menyaksikan Voroshylov memperoleh penghormatan sebagai wira Ukraine dengan anugerah Order of The Gold Star oleh Presiden Volodymyr Zelenskyy sebulan kemudian.

The Gold Star adalah penghormatan tertinggi yang boleh dicapai oleh askar Ukraine.
Menurut majalah Forbes, Voroshylov kini kembali menjadi juruterbang setelah lukanya pulih dan sekali lagi mempertahankan tanah airnya selepas mengalami luka ngeri di pipinya. – Agensi


Pembentukan awan indah seperti ombak di lautan
Oleh KOSMO!

10 Disember 2022, 8:00 pm
WASHINGTON – Satu fenomena alam semula jadi mengejutkan penduduk di negeri Wyoming apabila mereka menyaksikan pembentukan awan yang indah seperti alunan ombak di lautan, lapor laman berita Wion News semalam.
Pemandangan memukau itu kelihatan pada Selasa lalu di atas puncak Pegunungan Bighorn di bandar Sheridan.
Pembentukan awan itu dikenali sebagai ketidakstabilan Kelvin-Helmholtz. Ia berlaku apabila aliran udara yang lebih laju bergerak di atas udara yang naik dari bawah. Ia juga dikenali sebagai awan berkibar.
Bentuk itu dinamakan sempena nama saintis, Lord Kelvin dan Hermann von Helmholtz yang mengkaji fenomena fizik.
Rachel Gordon adalah orang pertama yang menyiarkan imej tersebut.
“Kejadian ini istimewa dan saya segera tahu saya perlu merakamnya,” katanya kepada Badan Penyiaran Britain (BBC).

Gordon merakam gambar itu dari pintu belakang rumah ibu bapanya.
Menurut seorang wartawan BBC, gambar-gambar itu adalah salah satu contoh pembentukan Kelvin-Helmholtz yang paling sempurna.
Sebuah organisasi yang berpangkalan di Britain, Cloud Appreciation Society mentakrifkan Kelvin-Helmholtz sebagai permata mahkota di antara banyak pembentukan awan. – Agensi


Mayat wanita mati 10 tahun masih elok
Oleh KOSMO!

10 Disember 2022, 8:30 pm
SANTO DOMINGO, REPUBLIK DOMINIKA – Mayat seorang wanita di Republik Dominika yang dikebumikan 10 tahun lalu telah digali semula dan rambutnya ditemui masih kekal di kepala, lapor akhbar Daily Star semalam.
Keluarga Margarita Rosario terkejut apabila mendapati mayat wanita itu masih utuh setelah menggali nenek mereka keluar dari kubur untuk dipindahkan ke lokasi baharu.
Menurut rancangan televisyen Primer Impacto, rakaman memaparkan keadaan mayat Margarita sebelum dia dipindahkan ke kubur baharu.
Ketika mayat Margarita sedang dipakaikan dengan baju tidur sebelum dipindahkan, mereka mendapati tubuhnya masih kekal dengan kulit yang menutupi tulangnya.
“Lihat, dia masih sama,” kata seorang lelaki dalam klip video berkenaan.
Bercakap kepada Primer Impacto, seorang pekerja di Tanah Perkuburan La Colonia, Antonio Abreu menjelaskan betapa terkejutnya keluarga itu ketika melihat rambut Margarita yang masih tebal.

“Selama 13 tahun saya bekerja di sini, saya tidak pernah melihat perkara seperti itu.
“Mereka berkata bahawa wanita itu baik, mungkin itulah sebabnya dia kekal begitu kerana melakukan banyak kebaikan,” kata Abreu.
Keluarga itu beranggapan bahawa mayat Margarita kurang mengalami penguraian disebabkan dia menjalani hidup dengan menjadi manusia yang baik hati. – Agensi


Dua lelaki hilang dikhuatiri lemas di Pantai Chenang
Oleh NUR AMALINA AZMAN

10 Disember 2022, 10:29 pm
LANGKAWI – Dua lelaki hilang dipercayai lemas ketika melakukan aktiviti pantai di Pantai Chenang di sini petang tadi.
Ketua Zon Langkawi, Penguasa Bomba Mohd. Zamri Abdul Ghani berkata, pihaknya mendapat maklumat mengenai insiden itu melalui panggilan pada pukul 7.38 petang.
Menurutnya, sebuah jentera penyelamat bomba bersama Pasukan Penyelamat di Air (PPDA) dikerahkan ke lokasi kejadian.
“Setibanya komander operasi di lokasi didapati mangsa terlibat adalah tiga lelaki dan seorang daripadanya telah diselamatkan oleh anggota Angkatan Pertahanan Awam Malaysia (APM) Pantai Chenang, manakala dua lagi masih hilang.
“Tindakan operasi, pasukan menjalankan operasi mencari dan menyelamat menggunakan kaedah surface searching oleh anggota,” katanya dalam satu kenyataan di sini hari ini.
Jelasnya, mangsa yang hilang berusia 22 dan 26 tahun, manakala mangsa yang telah diselamatkan berusia 26 tahun. – KOSMO! ONLINE


Ketirisan 5 juta data penumpang dan kakitangan AirAsia masih disiasat – Fahmi
Oleh MUHAMMAD NAJIEB AHMAD FUAD

10 Disember 2022, 7:55 pm
KUALA LUMPUR – Kementerian Komunikasi dan Digital masih meneruskan siasatan lanjut berhubung insiden ketirisan data peribadi lima juta penumpang dan kakitangan AirAsia yang digodam oleh kumpulan penggodam yang dikenali sebagai Daixin.
Menterinya, Fahmi Fadzil berkata, siasatan awal mendapati serangan siber ke atas sistem pelayan AirAsia yang berlaku pada 12 November lalu adalah berpunca daripada akses tanpa kebenaran mengakibatkan serangan perisian tebusan (ransomware), berpotensi menyebabkan kebocoran data.
“Pasukan Penyiasatan Kementerian Komunikasi dan Digital yang terdiri daripada Jabatan Perlindungan Data Peribadi (JPDP) dan CyberSecurity Malaysia (CSM) telah memulakan siasatan dengan mengadakan perbincangan dengan pengurusan Capital A yang merupakan syarikat induk kepada AirAsia pada 1 Disember lalu.
“Susulan daripada perbincangan tersebut, Capital A telah diarahkan untuk mengemukakan dokumen keterangan berserta bukti data berkomputer yang berkaitan dengan siasatan kes ini,” katanya dalam kenyataan hari ini.
Beliau turut memaklumkan perincian berhubung kes tersebut tidak dapat didedahkan kepada umum ketika ini berikutan siasatan masih dijalankan serta bagi mengelakkan implikasi perundangan serta mengganggu siasatan.
“Siasatan lanjut masih dijalankan untuk mengenal pasti punca pencerobohan dan impak keseluruhan insiden yang berlaku,’ ujarnya.

Fahmi turut menggesa kepada semua pengguna data sentiasa memantau dan mempertingkatkan aspek keselamatan siber dari semasa ke semasa dengan memastikan infrastruktur sistem, pangkalan data serta rangkaian dikemas kini dan selamat.
“Pengguna Data hendaklah menggariskan polisi keselamatan siber dan memastikan polisi tersebut dipatuhi sebagai langkah bagi mengelakkan pencerobohan oleh pihak yang tidak bertanggungjawab,” katanya. – KOSMO! ONLINE


Video ‘prank’ tekup muka guna kek, hanya lakonan semata
Oleh TUAN NURHIDAYAH TUAN AB.GHANI

10 Disember 2022, 9:16 pm
PETALING JAYA – Pencipta kandungaan digital, Daing Iskandar Mohd Tahir tampil membuat permohonan maaf kepada pihak yang terkesan dengan video ‘prank’ sebelum ini yang menekup muka seorang wanita menggunakan kek di sebuah taman rekreasi.
Menerusi video permohonan maaf yang dimuat naik di TikTok miliknya petang tadi, Daing menyatakan video prank berkenaan hanyalah lakonan semata-mata dan bertujuan untuk melihat reaksi orang awam apabila menghadapi situasi sedemikian.
“Saya mengambil tanggungjawab penuh di atas baik dan buruk terhasil daripada hantaran video itu.
“Saya ambil iktibar atas kekhilafan ini dan memohon kepada semua pihak agar tidak meniru aksi `prank’ seperti itu,” katanya.
Menurutnya, wanita yang menjadi ‘mangsa’ dalam video tersebut adalah ibu angkatnya sendiri.
“Pada masa sama, sebenarnya kita bukan nak ‘prank’ Mak ni, tetapi orang yang berada di sekeliling. Mak terkejut sebab tiada yang ambil peduli,” katanya.

Dalam hantaran video sama, ibu angkatnya mengaku ditawarkan menjadi pelakon bagi menjayakan projek video berkenaan supaya dapat membantu memberi kesedaran kepada masyarakat.
“Saya diberi tugas melakonkan watak sebagai ibu membawa anak Orang Kelainan Upaya (OKU) yang mana saya dikenakan `prank’ menggunakan kek.
“Saya berharap dengan pengakuan ini akan menjernihkan keadaan. Saya minta maaf sekiranya lakonan atau `prank’ itu mengguris hati rakyat Malaysia dan berharap kamu semua maafkan kami. Insya-Allah kami tidak akan lakukan lagi,” jelasnya.
Wanita berkenaan juga turut memohon orang ramai agar berhenti mengecam atau mengugut anak angkatnya setelah video terbabit tular sehingga mencetuskan amarah dalam kalangan pengguna media sosial.
“Saya sayang dia, saya harap benda ini tidak berterusan dan anda semua jangan terlalu mengikut emosi kerana lakonan ini hanya bertujuan untuk memberi kesedaran kepada semua,” katanya. -KOSMO! ONLINE


Konvokesyen UiTM catat rekod skrol terbanyak
Oleh MOHAMAD NAUFAL MOHAMAD IDRIS

10 Disember 2022, 8:18 pm
SHAH ALAM- Dua rekod Malaysia tercipta pada Istiadat Konvokesyen Universiti Teknologi Malaysia (UiTM) ke-95 hari ini.
Naib Canselor UiTM, Prof. Datuk. Dr. Roziah Mohd. Janor berkata, rekod tersebut adalah jumlah skrol terbanyak dalam sesebuah istiadat konvokesyen dan bilangan skrol tertinggi yang disampaikan oleh seorang Naib Canselor UiTM.
“Bagi rekod jumlah skrol, sebanyak 31,220 skrol diberikan kepada 31,220 graduan pada istiadat kali ini, yang berlangsung dari 26 November hingga 21 Disember ini.
“Bagi rekod kedua, saya sebagai Naib Canselor telah menyerahkan 15,322 skrol kepada 15,322 graduan dalam sesebuah istiadat,” katanya selepas berakhirnya Istiadat Konvokesyen bagi UiTM kampus Semenanjung Malaysia di Dewan Agung Tuanku Canselor (DATC) UiTM Shah Alam, di sini, hari ini.
Menurut beliau, jumlah tersebut dapat dicapai selepas dua tahun istiadat berkenaan tidak dapat diadakan.
Roziah turut menjelaskan 70 peratus graduan kali ini adalah wanita.

“Manakala bagi pecahan fakulti pula, Fakulti Perniagaan dan Perniagaan mencatatkan graduan yang paling ramai menerima skrol pada istiadat kali ini.
“Istiadat kali ini akan diteruskan di UiTM Kuching bagi graduan yang belajar di kesemua UiTM cawangan Sarawak dan UiTM Kota Kinabalu bagi graduan yang belajar kesemua UiTM cawangan Sabah,” ujarnya. -KOSMO!ONLINE


Mat Sabu bertemu Menteri KPDN minggu hadapan
Oleh KOSMO!

10 Disember 2022, 8:03 pm
PETALING JAYA – Menteri Pertanian dan Keterjaminan Makanan, Mohammad Sabu atau lebih dikenali sebagai Mat Sabu kini giat dalam usaha menangani krisis kekurangan bekalan telur yang melanda negara sejak lebih lima bulan lalu.
Menerusi hantaran di Facebook, beliau dillihat melawat ladang penternakan ayam dan ladang pengeluar telur di samping turut berkongsi beberapa gambar ketika berada di lokasi.
“Pagi ini saya melawat ladang penternakan ayam dan ladang pengeluar telur untuk mendengar dan melihat sendiri isu-isu yang sedang dihadapi oleh pengusaha ayam dan telur.
“Apa yang saya dengar tadi akan saya bincangkan lebih lanjut bersama pegawai di Kementerian Pertanian dan Keterjaminan Makanan (MAFS) sebelum semua cadangan dari Kementerian dibawa ke pengetahuan kabinet,” tulisnya dalam hantaran di Facebook petang tadi.
Mat Sabu yang juga Presiden Parti Amanah Negara (Amanah) itu berkata, beliau akan bertemu dengan Menteri Kementerian Perdagangan Dalam Negeri dan Kos Sara Hidup (KPDN), Datuk Seri Salahuddin Ayub pada minggu hadapan.
Jelasnya, pertemuan berkenaan adalah bagi mencari jalan penyelesaian bersama supaya bekalan telur di negara kembali pulih dan stabil seperti mana yang diharapkan oleh rakyat.

Terdahulu, Perdana Menteri, Datuk Seri Anwar Ibrahim ‘menegur’ Mat Sabu ekoran masalah kekurangan bekalan telur ayam di pasaran sebelum mesyuarat khas Kabinet Isnin lalu.-KOSMO! ONLINE


Sungai Klang berada pada paras amaran
Oleh AZMI NORDIN

10 Disember 2022, 9:08 pm
PETALING JAYA – Dua sungai di Kuala Lumpur dilaporkan berada pada paras amaran dan waspada ekoran hujan lebat sejak petang tadi.
Menerusi laman web info banjir Jabatan Pengairan dan Saliran (JPS) setakat pukul 8.15 malam, keadaan semua sungai itu masih terkawal kecuali dua buah sungai.
Sungai Gombak di Jalan Tun Razak merekodkan bacaan melebihi paras amaran iaitu sebanyak 30.74 meter (m).
Selain itu, Sungai Klang di Leboh Pasar mencatatkan bacaan 28.03 m melebihi paras waspada. – KOSMO! ONLINE


14 pusat pemindahan di buka di Pahang, Terengganu, Perak dan Kelantan
Oleh MUHAMMAD NAJIEB AHMAD FUAD

10 Disember 2022, 8:10 pm
KUALA LUMPUR – 14 Pusat Pemindahan Sementara (PPS) dibuka melibatkan empat negeri di Pahang, Terengganu, Perak dan Kelantan berikutan banjir serta hujan berterusan hari ini.
Data di aplikasi Info Bencana Jabatan Kebajikan Masyarakat sehingga petang tadi memaklumkan ia melibatkan 928 mangsa terdiri daripada 267 keluarga.
“Di Pahang empat PPS dibuka melibatkan 427 mangsa daripada 133 keluarga, Terengganu lapan PPS dibuka dengan 327 mangsa daripada 88 keluarga.
“Manakala di Perak satu PPS dibuka melibatkan 54 mangsa daripada 11 keluarga serta Kelantan satu PPS melibatkan 120 mangsa daripada 35 keluarga,” kata info tersebut. – KOSMO! ONLINE


Steven Sim, Ahmad Maslan jual beli pantun di Twitter
Oleh KOSMO!

10 Disember 2022, 9:30 pm
PETALING JAYA – Gelagat dua Timbalan Menteri Kewangan, Steven Sim Chee Keong dan Datuk Seri Ahmad Maslan berbalas pantun di Twitter hari ini mendapat perhatian ramai.
Sebelum ini, dua Ahli Parlimen tersebut pernah ‘bertikam lidah’, namun kini berganding bahu dalam satu kementerian.
Sim menerusi hantaran awal di Twitternya sebentar tadi memuat naik ciapan serangkap pantun selepas selesai menghadiri Istiadat Mengangkat Sumpah Jawatan di Istana Negara.
Katanya, demi pertiwi dia akan bekerja bersama dengan Ahmad di Kementerian Kewangan (MOF).
“Sama-sama dayung bahtera, Dayung arah kota permata, Sama-sama bangun negara, Junjung titah lupa sengketa,” ciapnya.
Tidak lama kemudian, Ahmad membalas ciapan Sim dengan serangkap pantun:

“Kita jumpa di pejabat MOF. “Dayung arah kota permata, Handal panglima jadi hikayat, Junjung Titah lupa sengketa, Ayuh bersama demi rakyat,” – KOSMO! ONLINE


Dibelenggu penyakit kelamin, Perancis sedia kondom percuma kepada golongan muda
Oleh KOSMO!

10 Disember 2022, 7:00 pm
PARIS – Perancis akan mula menyediakan kondom secara percuma kepada mereka yang berumur lebih 18 dan bawah 26 tahun mulai bulan depan dalam usaha mengurangkan penularan penyakit kelamin, lapor portal berita UPI semalam.
Presiden Perancis, Emmanuel Macron membuat pengumuman kesihatan awam itu semalam dan memberitahu penerbitan Perancis, La Nouvelle Republic bahawa negara tersebut mempunyai isu sebenar apabila ia berkaitan dengan kesihatan seksual golongan mudanya.
Menurut ciapan Macron di Twiter, usaha itu adalah berdasarkan langkah-langkah lain untuk meningkatkan kesihatan termasuk kontraseptif kecemasan percuma untuk semua wanita di farmasi dan pemeriksaan penyakit kelamin secara percuma tanpa preskripsi untuk orang ramai yang berumur di bawah 26 tahun.
“Ia adalah revolusi kecil untuk pencegahan. Kami tidak begitu baik dalam subjek ini. Realitinya sangat, sangat berbeza daripada teori,” kata Macron pada Jumaat.
Negara tersebut mengalami peningkatan kadar penyakit kelamin nasional sebanyak 30 peratus pada tahun 2020 dan 2021.
“Penggunaan kondom sangat rendah, terutamanya dalam kalangan orang muda,” kata Catherine Fohet iaitu pakar sakit puan dan ahli Persekutuan Institut Ginekologi Perubatan Kebangsaan Perancis kepada New York Times dalam satu temu bual. – Agensi


Keputusan tepat oleh pemimpin Sabah – Ahmad Zahid
Oleh KOSMO!

10 Disember 2022, 5:56 pm
PETALING JAYA – Pengerusi Barisan Nasional (BN), Datuk Seri Dr. Ahmad Zahid Hamidi menyifatkan tindakan Ahli Parlimen Parti Pribumi Bersatu Malaysia (Bersatu) Sabah meninggalkan parti itu adalah tindakan yang tepat.
Menurut Ahmad Zahid, walaupun keputusan itu dianggap sukar, ia tetap perlu dilakukan demi memastikan masa depan negeri Sabah serta kepentingan rakyatnya terjaga.
“Keputusan yang tepat diambil oleh pemimpin-pemimpin Sabah.
“Keputusan yang sukar namun tetap dilakukan demi masa depan negeri dan kepentingan rakyat,” katanya ringkas menerusi hantaran di Facebook hari ini.
Terdahulu, Pengerusi Gabungan Rakyat Sabah (GRS), Datuk Seri Hajiji Noor dalam kenyataan berkata, keputusan itu dibuat selepas mempertimbangkan landskap politik negara ketika ini terutama di Sabah.
Hajiji yang juga Ketua Badan Pimpinan Bersatu Sabah memberitahu, semua bekas ahli Bersatu termasuk beliau akan menubuhkan sebuah parti tempatan baharu dan buat masa ini kesemua mereka secara kolektif akan menjadi ahli GRS. – KOSMO! ONLINE


Lebih 1,000 kenderaan terima petrol percuma – RichWorks
Oleh KOSMO!

10 Disember 2022, 7:49 pm
KUALA LUMPUR – Lebih 1,000 pengguna jalan raya menerima agihan petrol bernilai keseluruhan RM50,000 secara percuma sekitar Lembah Klang, hari ini.
Ketua Pegawai Perniagaan RichWorks International Sdn. Bhd. (RichWorks), Radz Mohd. berkata, agihan tersebut merupakan inisiatif mentor usahawan, Datuk Wira Dr. Azizan Osman ketika orang ramai tertekan dengan kenaikan kos sara hidup dan harga barangan.
“Kami berharap pengagihan minyak (petrol) ini di lima stesen minyak terlibat sedikit sebanyak meringankan bebanan mereka.
“Usaha ini juga mendapat kerjasama selebriti seperti Nabil Ahmad, Azad Jasmin (Pak Azad) dan AG Azmeer serta pempengaruh, DD Chronicle yang juga prihatin kepada situasi dihadapi kebanyakan masyarakat masa ini,” katanya ketika dihubungi dari Atlanta, Amerika Syarikat semalam.
Lima stesen minyak terlibat adalah di Klang, Kota Damansara, Shah Alam, Bangsar dan Ampang.
Radz menambah, sedekah Jumaat itu juga serentak dengan program Nak Ubah Hidup: Kejayaan Bisnes dan Wang 2023 yang baharu dilancarkan dan bakal dikendalikan Azizan pada 4 hingga 6 Februari nanti.

Katanya, Azizan turut umumkan 50,000 tiket percuma dalam tempoh 72 jam bagi membantu dan menyokong masyarakat terutama usahawan mengharungi isu dan cabaran sedia ada dan mendatang.
“Selepas tamat tempoh tiket percuma itu, ia akan dijual yang mana Nak Ubah Hidup merupakan program secara fizikal bertempat di Setia City Convention Centre (SCCC),” ujarnya.
Jelas Radz, meskipun dikatakan 2023 akan lebih mencabar dan berlakunya kemelesetan ekonomi dunia, masyarakat khususnya usahawan tak boleh leka dan perlu persiapkan diri.
“Sekitar tiga minggu lagi, kita akan masuk ke tahun baharu dan inilah sebenarnya masa untuk masyarakat bersedia.
“Misi kami turut nak menaikkan pendapatan rakyat dengan berniaga dan meningkatkan jualan perusahaan kecil dan sederhana (PKS) di negara,” jelasnya.
Dalam pada itu, untuk maklumat lanjut, orang ramai boleh melayari laman web nakubahhidup.com. – KOSMO! ONLINE


Jauh dengan anak sekali lagi? Ayda Jebat okey
Oleh NUR EMIRA SAIZALI

10 Disember 2022, 6:08 pm
TAIWAN – Meskipun mengakui ‘seksa’ berpisah dengan anak, penyanyi Ayda Jebat tidak keberatan untuk berjauhan dengan Ana Nayla sekiranya perlu bekerja dalam tempoh lebih lama selepas ini.
Ujar Ayda atau nama sebenarnya Nur Suhada Jebat, pada awalnya hatinya sangat berat meninggalkan Ana demi kerja tetapi perasaan bertukar lega apabila melihat anaknya dalam keadaan baik sepanjang ketiadaannya.
Menurut Ayda, 30, ini merupakan pengalaman pertamanya dan suami, Nabil Mahir berpisah dalam tempoh masa yang lama iaitu selama 12 hari bagi menjalani penggambaran program terbaharu, Salam Taiwan.
“Ya, ini pertama kali saya dan Nabil berjauhan dengan anak dalam tempoh yang lama kerana sebelum ini kami lakukan konsep bergilir-gilir.
“Awalnya memang sedih tetapi lega dan lucu pula melihat reaksi Ana yang tidak menunjukkan sebarang reaksi negatif dan kelihatan okey sahaja sepanjang kami berada di Taiwan,” katanya kepada Kosmo! Online ketika ditemui di set penggambaran program Salam Taiwan, di sini semalam.
Tambah pelantun lagu Pencuri Hati itu, dia juga lega melihat keadaan Ana yang dijaga oleh keluarga mentuanya dengan baik.

Bagi mengubat rasa rindu, dia turut membawa bantal dan selimut milik Ana ke Taiwan.
“Disebabkan rasa rindu, saya bawa bantal dan selimut serta elak melakukan panggilan video dengan Ana.
“Ada kemungkinan saya akan tinggalkan lagi dia selepas ini. Alhamdulillah setakat ini nampak dia okey sahaja.
“Dia memang jenis kanak-kanak yang okey. Cuma akan menangis apabila nampak saya contohnya apabila wajah ibunya muncul dalam televisyen,” kata aktres berusia 30 tahun itu.
Sebagai info, kempen Salam Taiwan yang menampilkan Ayda sebagai duta rasmi akan mengetengahkan pelbagai lokasi, makanan halal dan aktiviti menarik serta sesuai untuk pelancong beragama Islam.
Beberapa hari lalu, Ayda mencuri perhatian ramai apabila memuat naik video dia menangis kerana terpaksa berjauhan dan merindui anak perempuannya kerana perlu ‘terbang’ ke Taiwan demi kerja.
Ana dilahirkan pada 21 September tahun lalu hasil perkahwinan Ayda dan Nabil yang mendirikan rumah tangga pada 1 Januari 2021. – KOSMO ONLINE


Tukang gunting terbang ke Qatar potong rambut pemain pasukan England
Oleh KOSMO!

10 Disember 2022, 6:00 pm
DOHA – Seorang tukang gunting rambut yang menaiki pesawat ke Qatar untuk memotong rambut bintang-bintang bola sepak England telah dihubungi oleh pasukan Perancis, lapor akhbar Daily Star semalam.
Ahmed Alsanawi yang memiliki kedai A Star Barbers di Surrey, Britain telah mengembara bersama isteri dan rakan kongsi perniagaannya, Tanya ke lokasi Piala Dunia 2022 untuk menawarkan khidmat kepada beberapa bintang bola sepak.
Alsanawi berkongsi gambarnya memotong rambut beberapa pemain seperti Phil Foden, Marcus Rashford dan Jack Grealish.
Bagaimanapun, Alsanawi turut dijemput melawat kem pasukan kebangsaan Perancis yang dijadualkan menentang pasukan England pada peringkat suku akhir yang sukar awal pagi esok.
“Kami telah memotong rambut pemain seperti Marcus Rashford, Jack Grealish dan Phil Foden selama bertahun-tahun. Saya diterbangkan oleh sesiapa yang memerlukan saya.
“Saya ditempah oleh pasukan England, Perancis dan sesiapa sahaja yang berjaya melepasinya (perlawanan). Saya juga bekerjasama rapat dengan pasukan Belgium,” kata Alsanawi kepada akhbar The Mirror.

Tukang gunting rambut selebriti itu, yang menggunting rambut beberapa pemain Belgium sebelum tersingkir daripada Piala Dunia, turut menawarkan khidmat kepada pasukan Perancis yang menang empat tahun lalu di Russia.
Alsanawi yang menubuhkan syarikatnya pada 2013, sebelum ini berkhidmat sebagai tukang gunting rambut di tempat latihan Chelsea, sebelum kontrak itu berakhir berikutan dakwaan dia menggunakan pemain kelab itu untuk mempromosikan perniagaannya.
England bakal menentang Perancis dalam perlawanan lapan pasukan terakhir Piala Dunia  dengan harapan untuk mara ke separuh akhir.
Ia akan menjadi kali pertama pasukan kedua-dua negara bertemu di Piala Dunia sejak kemenangan England 3-1 dalam perlawanan pembukaan pada kejohanan 1982 di Sepanyol. – Agensi